text:
Bir Türkmen ildeşimiziň Tmolympiad websaýtynda Gurbanlyk barada beren soraglaryna bir ildeşimiziň Mesihilik nukdaý nazardan beren jogabyny şu taýda ýerleşdirmegi makul bildik!
Ondan başgada tizara bütin Islam dünýäsinde “gurbanlyk baýramy” bellenip geçilýär, ýöne biziň ildeşlerimiz munuň manysyna düşünýärmi we Hudaýyň hakykatda näme isleýändigini bilýärlermi diýen pikire esaslanyp Mukaddes Ýazgylara esaslanyp bu makalanyň ýazylandygy üçin, muny websaýtymyzda ýerleşdirmegi makul bildik!
Gurbanlyk barada ýazan öz pikirleriň üçin we soran soraglaryň üçin minnetdar! Elbetde, köp ildeşlerimiz seniň ýazanlaryňa öz pikirlerine we dini ynançlaryna esaslanyp gyzykl jogaplar beripdir. Şol arada sen “hristianlar hem gurbanlyk berýärlermi?” diýip hem sorag beripsiň. Bu soragyňa we başgada käbir soraglaryňa jogap ýazmagy makul bildim.
Ilki bilen “gurbanlyk” getirmegiň garyplara ýardam ýada mätäçleri doýurmak diýen düşünjeden ötri ruhy manysy bardyr. Her bir ruhy many berilen däbiň nireden gelip çykandygyny bilmek üçin Ähli zadyň Ýaradyjysy bolan Hudaýa ýüzlenmeli we Hudaýyň sözünden jogap agtarmak dogry bolýar. Bu sebäpden “gurbanlygyň” gelip çykyşy başlangyçdan başlanýar. Adam ata we How ene Hudaýyň diýýänine boýun bolman, öz ýollaryny saýlan-da olar bilen Hudaýyň arasynda ruhy aragatnaşyk bozulýar, we Hudaýyň eýýäm öňünden duýduryş berişi ýaly olar ölümli bolýarlar ýagny hem ruhy we fiziki taýdan ölümli bolýarlar. Olar hemme zadyň doly garmoniýada ýagny doly ylalaşykda bolan ýeri bolan Erem bagyndan kowulýarlar, munuň sebäbi hem olaryň tebigaty üýtgeýar, olar mundan beýläk Hudaý bilen kämil aragatnaşykda ýaşap bilmeýärler, Hudaýyň olara bolan gatnaşygy üýtgemeýärde, olaryň Hudaýa bolan gatnaşygy üýtgeýär. Şeýle ýagdaýa uçranlarynda, olar ezýet çekip başlaýarlar, şeýle boýun bolmasalarda Hudaý ilkinji bolup olara el uzadýar, ýagny ýalaňaç bolan Adam ata we How ene üçin Hudaýyň özi bir haýwan öldürip, haýwanyň hamyndan olar üçin egin-eşik edip olary geýindirýär. Şonda ilkinji gezek ýer ýüzünde haýwan öldürilip gan dökülýär. Ozal başda eýýäm Hudaý olary ýagny ynsanlary yzyna gaýtaryp getirmek üçin bir plan emele getirýär. Şol döwülen ruhy aragatnaşygy dikeltmek üçin kämil töleg gerekdi, muny bildirmek üçin bolsa Hudaý olara bir ýol berdi, ýagny tä kämil gurbanlygy, tölegi Hudaýyň Özi öz wagtynda üpjün edýänçe, özüniň ýanyna ynsanyň gelip wagtlaýynça aragatnaşykda bolup bilmekleri üçin we Hudaýyň günä bolan gahar gazabyny wagtlaýynça aradan aýyrmak üçin “haýwan gurbanlyk getirmek düzgünini emele getirdi” Adam atadan başlap, “haýwan gurbanlyk getirilende” olar Hudaýyň eýýäm olara gutulyş berjek ýagny kämil gurbanlyk getirjek wagtyny, ýagny Onuň rehimini we merhemetini ýatlap iman bilen muny ýerine ýetirip başladylar. Bu Adam atadan başlap, onuň ilkinji ogullar Habyl we Kabylyň mysalynda, Nuh we onuň ogullarynda, Ybraýymda, Yshakda, Ýakupda we Ýusupda soňra olardan dörän Ysraýyl halkynyň durmuşynda wagty bilen Hudaýyň dünýä getirjek kämil gurbanlygynyň simwoly hökmünde ýerine ýetirilip gelinipdi. Uly bir halk dörände bolsa Hudaý Musa pygamber arkaly bu däp dessuryň daşynda ýene birnäçe däp dessurlar berip kanunlar beripdir. Emma olaryň ählisi hem Hudaýyň geljekde ýerine ýetirjek ajaýyp gutulyş planynyň asly bolman kölegesi bolupdyr. Ol berilen kada kanunlaryň ýene bir maksady hem ynsanlara özleriniň näderejede kämil däldiklerini we Hudaýyň rehimine we merhemetine, ýagny Halasgärine mätäçdiklerine düşünmekleri üçin hem berilipdir. Ine Mukaddes Ýazgylardan şeýle sözler bar: “Mukaddes Kanun oňat zatlaryň asly däl-de, kölegesidir. Şu sebäpli her ýyl üznüksiz hödürlenen şol bir gurbanlar bilen Hudaýa ýakynlanlary hiç haçan kämillige ýetirip bilmez.”
Gysgaça aýdanda gurbanlygyň taryhy we esasy ine şu ýokardaky aýdylanlardan ybarat, bu sebäpden “haýwan gurbanlyk getirmegiň” esasy maksady açlary doýurmak bolman Hudaý bilen ynsanyň arasyndaky ruhy gatnaşyk we Hudaýyň Özüniň biziň günälerden, şeýtanyň güýjünden we geljekgi dowzah odundan ýagny baky ruhy ölümden gutulmagymyz üçin üpjün etjek “Kämil çirksiz Gurbanlygynyň” ýatlatma simwoly, ýada saýasydyr. Bu bilen baglylykda, näme üçin Isa Mesihe iman edýänler “gurbanlyk getirmeýärler” diýen soraga jogap. Isa Mesihe iman edýänler, Hudaýyň eýýäm asyrlaryň jümmşinde eýýäm öňünden şol simwollar we mysallar arkaly, we pygamberleriň öňünden aýdyp geçen pygamberlikleri esasynda “Şol wada edilen Kämil Gurbanlygyň” Isa Mesihde Hudaýyň dünýä ýollandygyna ynanýandyklary üçin bu günler Köne Ähte bagly bolan kanun däp dessurlary aradan aýrylýandygy üçin we hakyky Hudaýyň Özüniň üpjün eden gutulyşynyň gelendigi sebäpli ýerine ýetirmeýändigidir! Mukaddes Ýazgy ine bu barada şeýle diýýär: “Onda Kanun näme gerek boldy? Kanun özüne wada edilen, Ybraýymyň neslinden bolan Mesih gelýänçe perişdeler arkaly araçynyň eli bilen düzgünleşdirilip, jeneýatlar sebäpli ähte goşuldy…Şeýlelikde, biz iman bilen aklanar ýaly, kanun Mesih gelýänçe biziň terbiýeçimiz boldy. Iman geleni üçin, biz indi terbiýeçiniň gol astynda däldiris. Çünki siziň hemmäňiz Mesih Isa bolan imanyňyz arkaly Hudaýyň ogullarysyňyz…Mesihiňki bolsaňyz, onda Ybraýymyň nesli, berlen wada boýunça mirasçysyňyz!”
Bular bolsa meniň ýokarda aýdyp geçenlerimiň tassyklanmasy bolýar. Bu sebäpden hem Isa Mesihiň dünýä gelmegi Hoş Habar diýilip atlandyrylýar, ýagny şol ozal-başda Hudaýyň wada edeni we Onuň üçin ýol taýýarlany dünýä geldi we Ol kämil “Gurbanlyga” iman getirmek arkaly bolsa şol ýitirilen aragatnaşyk dikeldilýär!
Ýöne gynansak-da, musulman ildeşlerimiz Hudaýyň üpjün edenine iman getirmän, kämillige ýetirmejek köne däp dessurlarda ýaşaýarlar! Isa Mesihiň dünýä gelmegi bilen Täze Äht emele geldi, Köne Äht öwrenilsede indi onuň güýji ýok bolup galýar! Bu sebäpden hem “mal gurbanlyk” getirmegiň zerurlygy galmaýar-da iman arkaly Hudaýyň rehimi we merhemeti arkaly Özüniň üpjün edenini, ýagny adamzadyň günäleriniň jezasyny öz gerdeninde çeken, töleg hökmünde janyny gurban edip mukaddes ganyny döken, ölümden direlip ölümiň we şeýtanyň güýjünden eňiş gazanan Isa Mesihine iman getirilmelidir! Hudaýyň bu ajaýyp gutulyşy hakynda bolsa dünýäniň soňuna çenli her bir ynsana buşluk hökmünde ýetirilmelidir!
Guzy ýada mal gurbanlyk getirmek baradaky Mukaddes Ýazgylarda duş gelýän wakalar hakynda aýratyn durup geçmäge bu taýda wagt ýok, emma şeýle edilmek mümkinçiligi bolan bolsady, olar arkaly Hudaýyň ajaýyp gutulyş planynyň asyrlar jümmşinden gyzyl sapak ýaly bolup geçýandigini görüp bolýar!
Eger bu ýazylanlary uzyn görmän soňuna çenli okan bolsaňyz, köp minnetdar we size bir telpek!


c: text/html

text:
BMG-niň Owganystana ýardam beriş missiýasy (UNAMA) owganystanlylardan petisiýanyň gowuşandygyny we onda meýdan komandiri Gulbuddin Hekmatýaryň pidasy bolandygy aýdylýan adamlar barada habar berilýändigini mälim etdi.
Owganystanda 1990-njy ýyllarda bolan graždan urşuna gatnaşan esasy ýaragly toparlaryň biriniň lideri bolan Hekmatýar owgan hökümeti bilen baglaşan ylalaşygyna laýyklykda şu aýda Kabula dolanyp bardy.
BMG-niň Owganystana ýardam beriş missiýasynyň öz beýannamasynda aýtmagyna görä, petisiýa 25-nji maýda gowuşypdyr.
Owganystanyň hökümetiniň Hekmatýar bilen baglaşan ylalaşygy owganlaryň ençemesi we günbatarly adam hukuklaryny goraýjy toparlar tarapyndan tankyt edilipdi. Olar Hekmatýary we Hezb-e Islami toparyny graždan urşunyň dowamynda zorlugy tutaşdyrmakda we 2001-nji ýylda Talybany häkimiýet başyndan çetleşdiren ABŞ-nyň ýolbaşçylygyndaky goşuna we owgan güýçlerine garşy heläkçilikli hüjümleri amala aşyrmakda aýyplaýarlar.
Hekmatýar 20 ýyllyk meýletin sürgünlikden soň 4-nji maýda Kabula bardy.

robotstxt: allowed

filter: keep


text:
BMG-niň Baş sekretary Antoniu Guterrişiň Türkmenistana edýän saparynyň öňüsyrasynda adam hukuklaryny goraýjy halkara guramalary ony ýurtda adam hukuklarynyň problemalaryna ünsi çekmäge çagyrdylar.
Türkmen türmelerinde dereksiz ýiren onlarça adamyň ykbaly barada maglumat berilmegi ugrunda iş alyp barýan “Olary diri görkeziňi!” atly halkara kampaniýasy BMG-niň Baş sekretaryna we BMG-niň adam hukuklary boýunça baş komissary Zeid Raad al Husseýniň adyna ýazan beýannamasynda “sizi Türkmenstanyň liderleri, şol sanda prezident Gurbanguly Berdimuhamedow bilen duşuşygyňyzda, türkmen häkimiýetlerinden, ýurduň türmelerinde adamlaryň zor bilen ýitirim edilmeginiň masgaraçylykly tejribesini dessine bes etmegi talap etmek üçin, öz ygtyýaryňyzy ulanmaga çagyrýarys” diýlip bellenýär.
“Olary diri görkeziň!” atly kampaniýa türkmen häkimiýetlerini ýurduň türmelerinde zor bilen ýitirim edilen adamlaryň ykbaly barada, olaryň maşgala agzalaryna we halkara jemgyýetçiligine maglumat berilmegini, olaryň hossarlarynyň ýanyna goýberilmegini, halkara synçylarynyň, şol sanda “Halkara Gyzyl haç” guramasynyň wekilleriniň türkmen türmelerine, şeýle-de gizlin “Owadandepe” türmesine goýberilmegini talap edýär. Kampaniýanyň çap eden sanawynda, Türkmenistanda tussag edilip, dereksiz ýiten 88 adamyň ady görkezilýär we olar barada maşgala agzalaryna hiç hili habar berilmeýändigi aýdylýar.
Tussaglykda dereksiz ýitenleriň bu sanawynda, Türkmenistanyň öňki prezidenti merhum Saparmyrat Nyýazowyň janyna kast etmäge synanyşyk diýlip, türkmen häkimiýetleri tarapyndan atlandyrylan wakalara gatnaşykda aýyplanyp, tussag edilenleriň onlarçasy, şol sanda öňki daşary işler ministri Boris Şyhmyradow we ýurduň BMG-däki öňki ilçisi Batyr Berdyýew bar. 2002-nji ýylyň aýagyndan bäri olaryň ykbaly nämälim galýar.
“Olary diri görkeziň!” atly halkara kampaniýasy BMG-niň Baş sekretarynyň Türkmenistana etjek saparynyň öňüsyrasynda ýaýradan beýannamasynda, zor bilen ýitirim edilmeleriň halkara kanunlaryna görä jenaýatdygy bellenýär we Türkmenistan tarapyndan gol çekilen, Graždan hem syýasy hukuklar boýunça halkara ylalaşygynyň (ICCPR) we Gynamalara gary konwensiýanyň kepil geçýän hukuklary gödek depelenýändigine ünsi çekýär.
Türkmen türmelerinde zor bilen ýitirim edilmeler meselesi soňky ýyllarda halkara duşuşyklaryň ençemesinde , şol sanda BMG-niň adam hukuklary we
gynamalara garşy komitetleriniň maslahatlarynda, ÝHHG-niň adam hukuklary boýunça ýyllyk duşuşyklarynda ençeme gezek gozgaldy, türkmen hökümetine bu tejribäni bes etmek hakynda rekomendasiýalar edildi. Hususan-da, 2014-nji ýylyň oktýabr aýynda BMG-niň adam hukuklary boýunça komiteti Türkmenistanyň öňki daşary işler ministri Boris Şyhmyradowyň zor bilen ýitirim edilmeleriň we adam hukuklarynyň ençemesiniň depelenmeginiň pidasy bolandygyny ykrar edipdi.
“Biz prezident Berdimuhamedowyň hormat goýýandygyny aýdýan BMG-niň normalaryna boýun bolmagyny talap etmegiňize ündeýäris!” diýip, adam hukuklaryny goraýjy halkara guramalarynyň birnäçesini öz içine alýan “Olary diri görkeziň!” atly kampaniýanyň BMG-niň Baş sekretarynyň adyna ýazan açyk hatynda aýdylýar.
Antoniu Gutterrişiň Merkezi Aziýa ýurtlaryna edýän regional saparynyň çäginde, 13-nji iýunda Aşgabada barmagyna garaşylýar.
Şu ýylyň başynda BMG-niň Baş sekretary wezipesine geçen Antoniu Gutterriş bu wezipede Merkezi Aziýa regionyna 8-nji iýunda başlan ilkinji saparynyň çäginde Gazagystana, Özbegistana, Gyrgyzystana we Täjigistana sapar etdi.
12-nji iýunda Duşenbede Täjigistanyň prezidenti bilen geçiren duşuşygynda Guterriş bu ýurtda adam hukuklarynyň ýagdaýyny gozgady we hususan-da, BMG-niň Täjigistany BMG-niň adam hukuklary boýunça rekomendasiýalaryny berjaý etmegine ýardam berjekdigini mälim etdi.
BMG-niň Baş sekretarynyň Merkezi Aziýa saparynyň öňüsyrasynda “Human Rights Watch” (HRW) guramasy 7-nji iýunda çap eden öz beýannamasynda Guterrişi “Merkezi Aziýanyň liderlerine basyş edip, takyk öňegidişlikleri, şol sanda gynamalaryň, demonstrasiýalara hem söz azatlygyna basyşlaryň soňuna çykmagy talap etmäge” ündedi.


text:
Ispaniýanyň Madrid şäherinde ýanwar aýynyň 17-21-i aralygynda «FITUR-2018» atly 38-nji Halkara syýahatçylyk sergisi guraldy. Iri syýahatçylyk çäresi bolan FITUR, syýahatçylyk işewürligine ýöriteleşdirilen dürli ýurtlardan ençeme guramalary toplady. Bu giň möçberli çärä Türkmenistandan «Owadan syýahat» atly syýahatçylyk gullugy gatnaşdy. Bu ýyl «Owadan syýahat» taryhy Beýik Ýüpek ýolunyň ugry boýunça syýahaty hödürleýän «Silk Road destinations» atly taslamany görkezdi. Aýratyn hem syýahatçylar biziň ýurdumyzyň çäginde ýerleşýän ÝUNESKO-nyň Bütindünýä medeni mirasynyň sanawyna girizilen Nusaý, Merw, Köneürgenç ýaly taryhy ýerlere baryp, görmäge mümkinçilik alarlar.
Şeýle hem «Owadan syýahat» üstünden Beýik Ýüpek ýoly geçen Merkezi Aziýanyň ýurtlaryna hem utgaşdyrylan ugurlary hödürleýär. Gullugyň işgärleriniň aýtmagyna görä, daşary ýurtly hyzmatdaşlar bu taslama uly gyzyklanma bildirýärler. «Owadan syýahat» 2017-nji ýylda Türkmenistana gelen, esasan ýewropa ýurtlarynyň wekilleri bolan syýahatçylaryň 3 müňden gowragyny kabul etdi. Şundan ugur alyp, 2018-nji ýylda bu görkezijiniň ýokarlanjakdygyna çak etmäge esas bar.
Bu hususy syýahatçylyk kärhanasy ýanwar aýynyň başynda Amsterdamda geçirilen syýahatçylyk ýarmarkasynda «Türkmenistan» atly taslama boýunça çykyş etdi. Bu ýylyň mart aýynda bolsa, «ITB Berlin» atly dünýäde iň iri syýahatçylyk sergisine gatnaşyjylaryň hataryna goşular.
Materiýaly “www.orient.tm” saýtynyň maglumatlary esasynda taýýarlan Goçmyrat ORAZBERDIÝEW, žurnalist.
Madridde geçirilen syýahatçylyk sergisinde «Silk Road destinations» atly türkmen taslamasy görkezildi
Ispaniýanyň Madrid şäherinde ýanwar aýynyň 17-21-i aralygynda «FITUR-2018» atly 38-nji Halkara syýahatçylyk sergisi guraldy. Iri syýahatçylyk çäresi bolan FITUR, syýahatçylyk işewürligine ýöriteleşdirilen dürli ýurtlardan ençeme guramalary toplady. Bu giň möçberli çärä Türkmenistandan «Owadan syýahat» atly syýahatçylyk gullugy gatnaşdy. Bu ýyl «Owadan syýahat» taryhy Beýik Ýüpek ýolunyň ugry boýunça syýahaty hödürleýän «Silk Road destinations» atly taslamany görkezdi. Aýratyn hem syýahatçylar biziň ýurdumyzyň çäginde ýerleşýän ÝUNESKO-nyň Bütindünýä medeni mirasynyň sanawyna girizilen Nusaý, Merw, Köneürgenç ýaly taryhy ýerlere baryp, görmäge mümkinçilik alarlar.


text:
18.05.2018. Şu gün Döwletliler köşgünde baýramçylyk çäresi geçirildi. Onda bu ýerde terbiýelenýän çagalar hormatly Prezidentimiz Gurbanguly Berdimuhamedowyň adyndan hurmadan taýýarlanan nygmatlary sowgat aldylar.
Türkmenistanlylaryň ösüp gelýän nesli barada hemmetaraplaýyn alada etmek milli Liderimiziň durmuş syýasatynyň möhüm ugurlarynyň biridir. Ýurdumyzda körpeleriň bagtyýar durmuşda ýaşamagy üçin ähli şertler döredildi. Şu günki dabara hem munuň aýdyň subutnamasyna öwrüldi. Bu dabara Milli parlamentiň, syýasy we jemgyýetçilik guramalarynyň, köpçülikleýin habar beriş serişdeleriniň wekilleri gatnaşdylar.
Çärä gatnaşanlaryň belleýşi ýaly, hut döwlet Baştutanymyzyň üstünlikli ýöredýän durmuş ugurly syýasaty Türkmenistanyň bütin dünýäde abadançylygyň we ruhubelentligiň, bagtyýar çagalygyň ýurdy hökmündäki meşhurlygyny şertlendirdi. “Awaza” milli syýahatçylyk zolagynda, Gökderede, ýurdumyzyň beýleki künjeklerinde çagalar sagaldyş we dynç alyş merkezleriniň geriminiň yzygiderli giňeldilmegi, iň döwrebap enjamlar, interaktiw we multimediýa tehnologiýalary bilen üpjün edilen hem-de internet ulgamyna birikdirilen mekdep ýaşyna çenli döwrebap edaralaryň, mekdepleriň, şeýle hem çagalar we ýetginjekler üçin estetiki hem-de çeperçilik merkezleriniň köpçülikleýin gurulmagy, körpeleriň boş wagtlaryny netijeli we täsirli geçirmegi üçin niýetlenen düzümiň ösdürilmegi munuň aýdyň subutnamasydyr.


text:
Baýdagymyz belentdir dünýäň öňünde!
Baýdak-ata Watanymyzyň ähli gözelliklerini özünde jemleýän, şirin jandan eziz mukaddeslikdir. Taryhda döredilen türkmen döwletleriniň biri-biri ...
Ýazylan wagty: 23 мая 2018 Ýazan NEXTTM
1
Okalan sany: 4 Jogaplar: 0
Türkmenistanyň Konstitusiýasy - bagtly geljegiň kepili
Berkarar Watanymyzda hukuk we dünýewi döwletiň kämil binýadyny kemala getirmeklige, halkymyzyň azatlygynyň we erkinliginiň, şonuň ýaly hem hak-hu...
Ýazylan wagty: 23 мая 2018 Ýazan NEXTTM
0
Okalan sany: 3 Jogaplar: 0
Il hoşal
Il hoşal
Ýazylan wagty: 18 мая 2018 Ýazan NEXTTM
1
Okalan sany: 26 Jogaplar: 0
Aziýanyň merjen şäheri
Aziýanyň merjen şäheri...
Ýazylan wagty: 18 мая 2018 Ýazan NEXTTM
0
Okalan sany: 15 Jogaplar: 0
Beýik buýsanç we bakylyk binýady
Türkmenistanyň Döwlet baýdagy halkymyzyň kalbyny şatlyk, buýsanç we mähriban Watanymyza bolan söýgi duýgularyna besleýär we pa...
Ýazylan wagty: 17 мая 2018 Ýazan NEXTTM
1
Okalan sany: 10 Jogaplar: 0
«Arçman» şypahanasy
Ynsan saglygyny ýurt baýlygyna deňeýän Hоrmatly Prezidentimiziň ýadawsyz tagallasy bilen güneşli Diýarymyzda saglyk ulgamy ýokary derejede ...
Ýazylan wagty: 17 мая 2018 Ýazan NEXTTM
1
Okalan sany: 11 Jogaplar: 0


text:
Haçanda biz telefonymyzda Uçar režimini açanymyzda Wi-Fi, GPS we Bluetooth’y öçürýär. Käbir halatlarda bolsa bize uçar režimini öçürmek mejbur bolýar. Meselem siz uçarda we internet ulanmak isleýärsiňiz. Uçarda bolsa telefonymyzy mejbury ýagdaýda uçar režiminde goýmaly bolýarys. Başgada uçar režimi açyk ýagdaýynda telefonymyzyň zarýady öňküsinden az zarýad iýýär.
Uçar režimde internet nähili ulanmaly?
Uçar režiminde internedi ulanmak aňsatdyr.
- Ilki bilen telefonyňyzda uçar režimini açyň
- Soňra telefonda jaň edilýän ýeri açyň we *#*#4636#*#* belgini ýazyň.
- Kody ýazanyňyzdan soňra göni Testing sahypasyna geçersiňiz. Şol ýerden Phone Information-a giriň.
- Phone Information sahypasyndan Mobile Radio Poweri tapyň we açyň.
- Birnäçe minut garaşyň internet işläp başlajakdyr.
BELLIK: Bu çözgüt käbir android telefonlarda mümkin däldir.
4,255 gezek okaldy


text:
Elektron gazetler
Ýazylan wagty: 16 мая 2018 Ýazan Mayichka
Elektron gazetler Bütindünýa internet ulgamynyň ýaýbaňlanmagy bilen kagyz görnüşinde çap edilýän gazetleriň redaksiýalary özleriniň neşirleriniň elektron görnüşlerini döredip başladylar. Elektron gazet, adatça, özüniň kagyz görnüşiniň bezeglerini, kompozisiýasyny saklaýar. Onuň adyndan soňra sany, çykan wagty, giriş tekstleri, sahypalaryň rubrikalary, sözbaşylary gaýtalanýar. Şeýle-de, käte onuň täzelikler sütüninde kagyz neşire salnyp ýetişilmedik iň täze habarlar berlip bilnerr Gazetiň elektron neşirleriniň birnäçe artykmaçlyklary bolýar. Meselem, onda kagyz neşirdäki ýaly çäklendirmeler az bolup, materialy doly, baýlaşdyryp bermäge, ýeterlik bezemäge, sahypalaryň göwrümini we mukdaryny geregiçe üýtgetmäge mümkinçilikler bar. Elektron neşirleriň çykdajysy hem az bolýar we internetiň elýeterliligi bilen baglanyşyklylykda onuň auditoriýasy giňelýär. 1990-njy ýylda Dewid Karlson tarapyndan esaslandyrylan “The Electronic Trib” amerikan interaktiw gazeti çap görnüşi bolmadyk ilkinji internet neşiri hasaplanylýar. Runetde 1999-2000-nji ýyllarda ýokary derejeli internet habar beriş serişdeleri kemala geldi. Elektron gazetleriniň kömegi bilen maglumatlary örän çalt—operatiw ýagdaýda okyjylara ýetirmek mümkinçilikleri uly bolýar. Kagyz görnüşli neşir edilýän gazetlerde habarlary diňe onuň çykýan wagty berip bolýan bolsa, internetde islendik wagt taýýar habaryňy bermäge şert bar. Käbir elektron gazetleri ilki başdaky formasyny saklaýan bolsa, birnäçesi onuň maketini, görnüşini yzygiderli özgerdýärler. Internet gurşawynda birtaraply däl-de, ikitaraply, köptaraply aragatnaşyk nusgasy ýola goýulýar. Auditoriýa diňe žurnalistden maglumaty almak bilen çäklenmän, bir wagtyň özünde maglumaty alyş-çalyş etmäge doly mümkinçilik tapýar. Internet žurnalisti öz eserini ýazanda, ony isledigiçe çuň, giňişleýin beýan edip biler, okyjysyna ýene-de birnäçe degişli çeşmeleri maslahat berip, onuň gyzyklanýan maglumatlaryny elýeterli edip biler. Beýle neşirleriň redaksiýasy hem özboluşlydyr, ýagny onuň çykmagy üçin birnäçe adamlaryň zerurlygy ýok. Baş redaktor öz elektron ulgamdan, internetden baş çykarýan işgärlerini öz öýünde ýa-da başga ýerde oturyp dolandyryp, olara tabşyryklary berip bilýär. Žurnalist hem islän ýerinde işini ýöredip bilýär. Web-redaktorlar tekstiň we onuň bezegleriniň üstünde işleýärler. Elektron neşirleriň okyjylaryna hem dürli ýeňillikler bar. Olar dürli maglumatlary mugt alyp bilýärler. Internet neşirleriniň bir ýetmezçiligi—ol hem dünýäde kompýuter we internet ulgamy elýeterli bolmadyk potensial okyjylaryň mukdarynyň köp bolmagydyr. Bu hem wagtyň geçmegi bilen aradan aýrylar. Internet neşiriniň tiražyny kesgitlemek hem adatdakylardan tapawutlydyr. Internete neşiriň diňe bir nusgasy ýerleşdirilýär. Emma islendik okyjy belli bir salgy boýunça ony tapyp okap bilýär. Diýmek, internet neşiriniň tiražy köpeldilmeýär, ýöne onuň ýerleşýän salgysy baradaky maglumat ýaýradylyp bilner. Şeýle-de biz internet neşirini açyp okan, köpçülikleýin habar beriş serişdesiniň saýtyna giren adamlaryň hasabyny ýöredip bileris. Meselem, şu gün, şu hepde, ýa-da aýda neşiri näçe adamyň okandygy barada maglumat ýöredip bolar. Emma, köplenç, bir günde on adam saýta giren bolsa, 1 adam 10 gezek giripmi ýa-da 10 sany adamyň hersi bir gezek giripmi – bu maglumatlar, köplenç, hasaba alynmaýar.
Okalan sany: 12 Jogaplar: ( 0 )


text:
Mejlisiň başlygy Kahraman resmi sapar bilen Ankara gelen Gambiýanyň Prezidenti bilen duşuşdy
Türkiýäniň Beýik Millet Mejlisiniň başlygy Ismail Kahraman resmi sapar bilen Ankara gelen Gambiýanyň Prezidenti Adama Barrow bilen duşuşdy
Gambiýanyň resmi wekiliýetini TBMM-de myhman almakdan hoşaldygyny aýdan Kahraman “Gambiýa biziň üçin dost we doganlyk ýurt” diýdi.
Gambiýanyň Prezidenti Barrow hem Türkiýä ilkinji saparyny guramakdan hoşaldygyny aýtdy.
Prezident R. T. Erdoganyň myhmany hökmünde Türkiýä gelendigini aýdan Barrow sapara uly ähmiýet berýändigini nygtady.
Duşuşyga Saglygy goraýyş ministri Ahmet Demirjan, Türkiýe-Gambiýa dostluk toparynyň başlygy Adalat we ösüş partiýasynyň Kilis halk deputaty Reşit Polat, TBMM-niň Baş sekretary Mehmet Ali Kumbuzogly hem gatnaşdy.


text:
Martda geçiriljek saýlawlarda GDA, BMG, DIAHBE, ŞHG, YHG synçylarynyň gelmegine garaşylýar
Türkmenistanda Mejlisiň deputatlarynyň, halk maslahatlarynyň we Geňeşleriniň agzalarynyň 25-nji martda geçiriljek saýlawlaryna taýýarlyk işleri alnyp barylýar. Häzirki wagtda dalaşgärleri bellige almak we hödürlemek işleri dowam edýär.
Ähli saýlaw okruglarynda Demokratik partiýanyň, Senagatçylar we telekeçiler partiýasynyň, Agrar partiýanyň komitetleriniň hem-de raýatlar toparlarynyň ýygnaklary getirilýär, şolaryň barşynda ýurdumyzyň ýokary kanunçykaryjylyk edarasyna, ýerli häkimiýet hem-de ýerli öz-özüňi dolandyryş edaralarynda halka wekilçilik etmek üçin has mynasyp adamlar hödürlenilýär. Dalaşgärleriň arasynda milli ykdysadyýetimiziň dürli pudaklarynyň ýokary derejeli hünärmenleri bar.
Degişli saýlaw toparlarynda dalaşgärleri bellige almak işleri dowam edýär. Ozal habar berlişi ýaly, milli saýlaw kanunçylygyna laýyklykda, dalaşgärleri hödürlemek 24-nji ýanwarda başlandy, olar 27-nji fewrala çenli bellige alnar.
Dalaşgärleri bellige almak tamamlanandan soňra metbugatda olaryň sanawy çap ediler hem-de wagyz etmek işleri başlanar. Saýlaw toparlary degişli häkimiýet edaralary, kärhanalaryň we edaralaryň ýolbaşçylary ýygnaklary hem-de saýlawçylaryň dalaşgärler bilen duşuşyklaryny guramak boýunça bilelikde iş geçirer. Ähli dalaşgärlere şol duşuşyklaryň çäklerinde köpçülikleýin habar beriş serişdeleriniň üsti bilen ýurdumyzy ösdürmegiň iri möçberli maksatnamalaryny durmuşa geçirmek bilen baglanyşykly öz tekliplerini beýan etmäge deň hukuklar we mümkinçilikler berilýär.
Ähli saýlaw okruglarynda bir orna birnäçe dalaşgär hödürlenilýär, munuň özi saýlawlaryň bäsdeşlik ýörelgelerine doly kybap gelýär. Bu jemgyýetçilik-syýasy çärä halkara we milli synçylaryň gatnaşmagy saýlawlaryň aýanlygyna hem-de berk kanunçylyga laýyklykda guralmagyna kömek eder.
Şu güne çenli Demokratik partiýadan, Senagatçylar we telekeçiler partiýasyndan, Agrar partiýadan, jemgyýetçilik guramalaryndan hem-de birleşiklerinden we raýatlar toparlaryndan 2963 synçy bellige alyndy. Olaryň hemmesine degişli şahadatnamalar gowşuryldy.
Garaşsyz Döwletleriň Arkalaşygynyň Ýerine ýetiriji komitetinde saýlawlarda synçylar hökmünde öz wekilleriniň gatnaşjakdygyny habar berdi. Şeýle hem Birleşen Milletler Guramasynyň, Ýewropada howpsuzlyk we hyzmatdaşlyk guramasynyň demokratik institutlar we adam hukuklary baradaky edarasynyň, Şanhaý hyzmatdaşlyk guramasynyň, Yslam hyzmatdaşlyk guramasynyň, daşary ýurt köpçülikleýin habar beriş serişdeleriniň wekilleriniň hem-de daşary döwletlerden garaşsyz synçylaryň gelmegine garaşylýar.
Milli synçylar üçin ýurdumyzyň kanunçylygynda bolup geçen üýtgetmeler, öz wezipe borçlary hem-de öňde boljak saýlawlary geçirmegiň tertibi bilen tanyşmak maksady bilen, okuw maslahatlary geçiriler. Ozal şeýle okuw maslahatlary welaýat, etrap, şäher we okrug saýlaw toparlarynyň agzalary üçin hem guraldy.
Umumy ykrar edilen halkara tejribesine laýyklykda, synçylar saýlaw toparlarynyň mejlislerine gatnaşar, saýlaw gutularynyň açylýan wagtynda, ses berilmegine başlamazdan öň hem-de ses bermegiň barşynda, sesler sanalanda, okrug boýunça we umumy jemler jemlenende, saýlawlaryň netijeleri kesgitlenen mahalynda şol ýerde bolup biler. Mundan başga-da, olar bu çäräniň guralyş derejesine baha berer, ýurdumyzda hereket edýän kanunçylygyň berjaý edilmegini, raýatlaryň hakyky islegini hem-de saýlaw çäresiniň demokratik ýörelgeler esasynda geçirilmegini üpjün eder.
Dünýä tejribesinde giňden peýdalanylýan şunuň ýaly demokratik ýörelgeler parlamente hem-de ýerli häkimiýet we öz-özüňi dolandyryş edaralaryna mynasyp, päk ýürekli, zähmetsöýer, guramaçylyk ukybyna eýe bolan, işjeň durmuş we raýatlyk sypatlary bilen tapawutlanýan, hormatly Prezidentimiz Gurbanguly Berdimuhamedowyň Watanymyzyň kuwwatynyň pugtalandyrylmagyna, türkmen halkynyň abadançylygyna gönükdirilen iri möçberli durmuş-ykdysady maksatnamalaryny üstünlikli durmuşa geçirmek üçin ähli güýjüni, tejribesini we bilimini gaýgyrmaýan adamlaryň saýlanylmagyna ýardam berer.
Bellige alnan dalaşgärler hakyndaky maglumatlar hem-de saýlawçylar bilen duşuşyklaryň geçiriljek wagty we ýeri barada habarlar ýerli metbugatda çap ediler, dalaşgärler saýlawçylar bilen duşuşyklaryň barşynda saýlawlaryň öňýanyndaky maksatnamalary bilen has doly tanyşdyrarlar.


text:
Inflyasiya - pulun guyji yagny satyn almak guyji peselishe diyilyar. Bir ykdysadyyetde pul mukdary bn onumchilik mukdarynyn arasyndaky aragatnashyk inflasiyany kesgitleyar. Eger onumchilik kopelse shtuk bashyna dushyan baha dushyar we bolluk emele gelyar. Eger onum mukdary azalsa onda shtuk basha dushyan baha galyp gytlyk emele gelyar.
Inflasiya
Bilim, turkmen-talyp tarapyndan 2 weeks ago
-
turkmen-talyp
2 weeks ago
- Eger ichki önümchilik düshse onda dashardan almaly bolyar bu-da dollara baglylygy artdyryar. Netijesi - gymmatlyk we gytlyk.


text:
ERKIN GÖREŞIŇ TARYHY
Ýazylan wagty: 14 мая 2018 Ýazan Mayichka
ERKIN GÖREŞIŇ TARYHY Göreş ilkidurmuş jemgyýeti döwründе ýüze çykýar. Ol adamlaryň garşydaşlary üçin ýeke-täk söweş serişdesi hökmünde kemala gelýar. Adam öz hususy ýeri, derýasy, köli, tutan guşy ýa-da öldüren ýyrtyjysy üçin berk garşуlуk görkеzmеli bolupdyr. Has soňrak oýlanyşykly emeller hereketleri döreýär, ol wagtyň geçmegi bilen beden terbiýesiniň serişdesi bolup hyzmat edýär, harby işde möhüm ähmiýete еýе bolýar. Gul eýeçilik jemgyýeti döwründe göreş giňişleýin ösiş hasiýetine еýе bolýar. Мuňа şol döwruň köpsanly ýatlamalary şaýatlyk edýär. Mysal uçin, Вет Gasam şaherçesindaki meşhur Müsür mazarçy1ygy (biziň eýýamymyzdan 2600 ýуl оň). Оnuň diwarlarynda göreşiň dürli emelleri şekillendirilipdir. Göreşiň şu emellerden, tilsimlerden, el bilen hem-de aýak bilen ýerine ýetirilen tutluşyklardan durýandygy barada netije çykarmaga mümkinçilik dörеýär. Şol döwürde görüne görä tutluşуklar iki görnüşdе - dik durup, ýatyp ýerine ýetirilipdir. Тutluşуgyň soňky netijesi garşуdaşynyň arkasyny-ýagyrnysyny ýere degrip, gysmak bilen tamamlanypdyr. Görеşiň hakyky osüşi Gadymy Gresiýada möwç alýar. Olary güýçli, çalasyn, çydamly we erkli adamyň kemala gelmegi üçin peýdalanypdyrlar. Göreş çagalaryň, ýetginjekleriň we ulularyň bedenterbiýe ulgamyna girizilipdir. Gadymy Gresiyanyň görnükli filosoflarynyň we şahyrlarynyn, döwlеt işgärleriniň we serkerdeleriniň köpüsi öz döwründe meşhur göreşijiler bolupdyrlar - Olimpiýa ýaryşlarynyň gаtnaşуjуlary we ýeňijileri bolupdyrlar (Pifogor, Platon we beýlekiler). Göreş grek edebiýatynda we şekillendiriş sungatynyň eserlerinde giňden şöhlelendirilipdir. Mysal üçin, Gomer «Iliada» atly meşhur, ölmez-ýitmez poemasynda Aýaks we Odisseýa atly gahrymanlaryň tutluşуgynу ajaýyp aheňde sypatlandyrylyar. Grekleriň bedenterbiýe mekdeplerinde oglanlara, ýetginjeklere göreş sapaklary öwredilipdir we olar tejribeli mugallymlaryň ýolbaşçylygynda ýaryşlara taýýarlanypdyrlar. Gresiýada göreşiň ähmiyeti we mеşhurlуgy оnuň ylgamakdan soň ikinji bolup birinji Olimpiya oýunlarynyň maksatnamasyna goşulmagydyr (776-njy ýyldan soň). Nusgawy grek bäş görnüşlidе – pentatlonda (ylgamak, zyňmak, naýza, disk oklamak, bökmek, göreş) göreş görnükli оrny eýeläpdir we ahli ýaryşlaryň maksatnamasynyň final bölegini tutupdyr. Biziň eýýamymyzdan oňki 708-nji ýylda görеş pentatlonda bir görnüşli hökmündе XYIII Olimpiya oyunlarynyň maksatnamasyna girizilýar. 748-nji ýylda ol Olimpiya toplumyna 9-njy basleşik höküminde girizilyar - pankration (görеşiň ýumrukly söweş bilen utgaşdyrylmagy) görnüşinde.
Okalan sany: 9 Jogaplar: ( 0 )


text:
Daşoguz welaýatynyň Görogly etrabynda agşam sagat 20:00-dan sagat 23-e çenli elektrik togy bilen üpjünçilik kesildi, sebäbi belli däl diýip, Azatlyk radiosynyň Daşoguzdaky çeşmesi 31-nji ýanwarda habar berdi.
“Elektrik togy etrap merkezinde hem ýok, şäheriň hiç ýerinde yşyk ýanmaýar, ýörite köçelere aýlanyp gördüm, swetoforlar işlemeýär” diýip, çeşmäniň maglumatynda aýdylýar.
Bu habar Daşoguzda sowuk howa sebäpli mekdepleriň aşaky klaslarynda okuwyň ýatyrylandygy baradaky habaryň yz ýanyna gabat geldi. Aýdylmagyna görä, şu günler welaýatda howanyň sowuklygy gijelerine -20 gradusa çenli baryp ýetýär.
Daşoguzda howanyň aşa sowamagy, şol bir wagtda gaz, elektrik geçirijileriniň ýyllarboýy täzelenmezligi netijesinde dörän problemalary asly daşoguzly, häzir Awstriýada ýaşaýan hukuk goraýjy Farid Tuhbatullin hem tassyklaýar:
“Biz diňe Daşoguzdan däl, oba ýerlerinden hem maglumat alaýarys, ol ýerlerde infrastruktura bireýýäm sandan çykdy, sowet ýyllaryndan bäri köp ýerde hiç zat bejerilmedi. Onsoň bu ýagdaý elektrik, gaz üpjünciligi meselesinde köp problemalaryň toplanmagyna getirdi” diýip, Tuhbatullin Azatlyk radiosy bilen söhbetdeşlikde aýtdy.
“Türkmenistanyň Hronikasy” neşiriniň baş redaktorynyň pikirine görä, Daşoguzda ýylyň-ýylyna, hususan-da gyş aýlary elektrik, gaz üpjünçiligi boýunça döreýän kynçylyklarkadr meseleleri bilen hem bagly.
“Şol bir wagtda, men muny örän wajyp hasaplaýaryn, eýýäm hünärli adamlar hem galmady diýen ýalt, sebäbi türkmen kolležleri we beýleki okuw jaýlary hakykatda kebşirleýjileri, elektrikçileri we beýlekileri ýeterlik taýýarlamaýar, köne kadrlar bolsa ýa gitdiler, ýa işden çykdylar” diýip, hukuk goraýjy aýtdy.
Onuň pikirine görä, hatda bu işleriň hemmesi gaýtadan gurnalan, dikeldilen ýagdaýynda hem, ol işleri ýerine ýetirip biljek adamlar häzir juda az.
“Gaýtalap aýdýaryn, ýerli häkimiýetlerde bu ulgamlary, ilaty suw, gaz we elektrik bilen üpjün edýäninfrastrukturany dikeltmek, gaýtadan gurmak boýunça hiç bir strategiýa ýok” diýip, Tuhbatullin pikir edýär we bu ýagdaýyň ýene ýyl-ýyldan ýaramazlaşjakdygyny çaklaýar.
Hukuk goraýjy Tuhbatullin Daşoguzda, Türkmenistanyň iň sowuk regionynda energiýa meselesinde dörän agyr ýagdaýyň ýene bir sebäbini döwlet býujetinden regionlara ýeterlik serişde goýberilmezligi, şol bir wagtda paýtagt Aşgabatda we deňiz ýakasyndaky “Awaza” syýahatçylyk zolagynda durulýan desgalara aşa kän serişde goýberilmegi bilen baglanyşdyrýar.
“Sebäbi häzir býujet esasan paýtagta ýa-da birazajyk “Awaza” ugrukdyrylýar, beýleki regionlar bolsa prinsipde paýsyz diýen ýaly galýar... Bu ýerde uly maliýe täsiri gerek, ýöne esasy mesele gurmaçylyk derejesinde hiç zadyň edilmeýändigi bilen bagly” diýip, Farid Tuhbatullin Azatlyk radiosy bilen söhbetdeşlikde Daşoguzda dörän ýagdaý barada öz pikirini aýtdy.


text:
Dünýä liderleriniň köpüsi 2-nji iýunda ABŞ-nyň 2015-nji ýylda baglaşylan Pariž klimat özgermesi şertnamasyndan çykmagyndan lapykeç bolan-da bolsa, Orsýetiň prezidenti Wladimir Putin ruhdan düşmedi.
"Gaýgy etmäň, şat boluň!” diýip, Putin Sank-Peterburgda guralan halkara ykdysady forumda degişdi.
Ol klimat şertnamasynyň hakykatda 2021-nji ýyla çenli resmi taýdan güýje girmejekdigini ýatlatdy we munuň döwletlere global maýlama bilen göreşmekde has konstruktiw çözgütleri tapmaga wagt berjekdigini aýtdy.
Putin ABŞ-nyň prezidenti Donald Trampy bu şeretnamdan çykmak karary üçin ýazgarmak islemeýändigini hem sözüne goşdy. Emma ol Waşington kömürturşy gazlary azaltmak barada Obama adminstrasiýasynyň beren has uly wadalaryny biraz kemelden ýagdaýynda ondan çykmasa-da bolardy diýdi.
"Bu gowy şertnama. Ol şu günüň global problemalarynyň birini çözmäge gönükdirilen dogry-düzüw dokument” diýip, Putin belledi. Orsýet Pariž şertnamasyna gol çekdi, emma ony entek tassyklamady.


text:
17 Haziran 2015 Çarşamba
Russiýa Bilen Hytaý Tebigy Gaz Meselesinde Ylalaşyk Gazandy
Russiýa bilen Hytaýyň Sibiriň güýji tebigy gaz turba geçiriji taslamasy arkaly 30 ýylyň dowamynda 30 milliard kub metrlik tebigy gazyň akdyrylmagy meselesinde ylalaşyk gazanylandygy nygtaldy.
Russiýanyň Prezidenti Putin Gazpromyň başlygy Alekseý Miller bilen duşuşdy.
Duşuşykda taslama barada maglumat beren Miller üstümizdäki aýyň ahyrynda turba geçirijisiniň Hytaýdan geçýän böleginiň gurluşygyna başlanjakdygyny aýtdy.
Miller Hytaý bilen 30 ýylyň dowamynda 30 milliard kub metrlik gazyň akdyrylmagy we gurluşygyň möhledi meselesinde ylalaşyk gazanylandygyny ýatlatdy.
Ýewropa Komissiýasynyň Russiýanyň Ýewropada tebigy gaz turba geçirijisiniň gurluşygyny bökdemegi sebäpli Gazprom firmasy gündogar bazarlaryna gönükdi we Hytaýyň başda durmagynda şol ýurtlar bilen energetika hyzmatdaşlyk şertnamasyny baglaşdy.
Hytaý bilen baglaşylan şertnama görä Russiýa Hytaýda hem günbatara hem-de gündogara tebigy gazyň akdyrylmagy üçin iki turba geçirijisini gurar.
Kaydol: Kayıt Yorumları (Atom)


text:
Türkmenistan — Owganystan — Pakistan — Hindistan transmilli gaz geçirijisiniň 819-njy pakistan sepleşmesinde ilkinji seplemeleri kebşirlemek işi ýakyn aýlarda başlanyp biler. Media-Turkmen ORIENT habarlar agentliginiň belleýşi ýaly, bu barada öňdebaryjy pakistan gazeti Dawn taslama gatnaşyjy «Inter State Gas Systems» (ISGS) kompaniýasynyň ýokary wezipeli hünärmenlerine salgylanyp habar berýär.
ISGS-iň çeşmesiniň aýtmagyna görä, Pakistanyň çäklerinde TOPH gaz geçirijisiniň gurluşygyna şu ýylyň iýunynda – iýulynyň ortalarynda başlanar. Taslama gatnaşýan potratçylar we hünärmenler Belujistan welaýatynyň Çaman we Kwette ýerlerinde taýýar edildi.
ISGS-de pakistan tarapynyň geotehniki hasabatyny, radar we topografik surata düşürmekligi tamamlandygyny tassyklanyldy. Maliýe meseleleri hem kadalaşdyryldy.
Häzirki wagtda Türkmenistan magistral gaz geçirijisiniň öz böleginiň gurluşygyny tamamlap gelýär. Owganystanda taslamany durmuşa geçirmeklik fewral aýynyň ahyrynda badalga aly we häzirki wagtda iki sany kompressor beketlerini gurmaklyk dowam edýär. Hindistanda hem dürli görnüşli taýýarlyk işleri alnyp barylýar.


text:
Russiýanyň Türkiýedäki ilçi wezipesine Alekseý Ýerhow bellendi
Russiýanyň Türkiýedäki Adatdan daşary we doly ygtyýarly ilçisi wezipesine Karlowyň janyna kast edilmeginden soň hiç kim bellenmändi
Russiýanyň Prezidenti Wladimir Putin Alekseý Ýerhowyň Russiýanyň Türkiýedäki ilçi wezipesine bellenmegini öz düzüminde jemleýän kararnama gol çekdi.
Ýerhow 2016-njy ýylyň dekabr aýynda janyna kast edilen Russiýanyň Türkiýedäki ozalky ilçisi Andreý Karlowyň ýerine bellendi.
Russiýanyň Stambuldaky ozalky Baş konsuly bolan Ýerhow soň bolsa ýurdyň Daşary işler ministrligindäki krizis stolynyň müdüri wezipesinde işläpdi.
Russiýanyň Türkiýedäki Adatdan daşary we doly ygtyýarly ilçisi wezipesine Karlowyň janyna kast edilmeginden soň hiç kim bellenmändi.


text:
Arktika
Arktika (grek. ἄpktoς — "aýy" (grek. arktikos — demirgazyk, arctos — aýy (Uly Ýedigen ýyldyzlar topary esasynda) — Demirgazyk polýusa ýanaşýan hem-de Ýewraziýa we Demirgazyk Amerika materikleriniň gyralaryny, tas tutuş Demirgazyk Buzly okeany adalary (Norwegiýanyň kenarýaka adalaryndan başga) bilen bilelikde, şeýle hem Atlantik we Ýuwaş okeanlaryň ýanaşyk böleklerini öz içine alýan, Ýeriň ýeke-täk fiziki-geografik raýonydyr. Arktikanyň günorta araçägi tundra zonasynyň günorta çäklerine gabat gelýär. Meýdany 27 mln kw. km çemesi; kämahal Arktika günortada Demirgazyk polýar aýlawy bilen çäklenýär (66° 33′ dg. giň.), şeýle bolanda onuň meýdany 21 mln kw. km bolup durýar.


text:
Mukaddes Rim imperiýasy
German halklarynyň Mukaddes Rim imperiýasy (lat. Sacrum Imperium Romanum Nationis Teutonicae, nem. Heiliges Römisches Reich Deutscher Nation) — 962-nji ýyldan 1806-njy ýyla çenli höküm süren we Merkezi Ýewropanyň territoriýalaryny özünde jemlän döwlet. Iň gülläp ösen döwründe imperiýanyň düzümine onuň özeni hökmünde Germaniýa, şeýle hem demirgazyk we orta Italiýa, Şweýsariýa, Burgund korollygy, Niderlandlar, Belgiýa, Çehiýa, Sileziýa, Elzas we Lotaringiýa giripdir. Ol resmi taýdan üç sany korollykdan: Germaniýadan, Italiýadan we Burgundiýadan emele gelipdir.


text:
Britaniýanyň premýer-ministri Tereza Maýiň aýtmagyna görä, 22-nji maýda Mançester konsertinde bolan partlamanyň “rehimsiz terroristik hüjümdigine indi şübhe ýok”, polisiýa hüjümçiniň kimdigini kesgitläpdir.
23-nji maýda premýer-ministriň edarasynda geçen gyssagly ýygnakdan soňra Maý Mançester Arenada 22 adamyň ölümine we 59 adamyň ýaralanmagyna getiren partmamanyň doly anygyna ýetmek üçin, polisiýa bilen howpsuzlyk gulluklarynyň iş alyp barýandyklaryny aýtdy.
Ol: “Bir ýeke-täk terroristiň partlaýjy enjamyny konsert zalynyň çykalgasynyň golaýynda partladandygyny biz indi bilýäris. Ol köpräk adamy öldürmek we ýaralamak üçin, bilkastlaýyn belli bir wagty we ýeri saýlap alypdyr” diýdi.
“Ölenleriň arasynda ýaşlar we çagalar köp” diýip, Maý belledi. Onuň aýtmagyna görä, ýaralanan 59 adamyň aglabasy agyr ýagdaýda. Olar Mançesteriň 8 keselhanasynda bejergi alýar.
Hüjümde bombaçynyň özi-de ölüpdir. Maý polisiýa tarapyndan alnyp barylýan barlaglara ýaňy başlanandygy sebäpli, hüjümçi barada jikme-jik maglumat berilmejekdigini aýtdy.
Britaniýanyň polisiýasy Mançester şäherinde, güman edilişine görä, janyndan geçen bir hüjümçiniň konsertden çykyp gelýän märekä eden bombaly hüjüminde, azyndan 22 adam ölüp, 59 adamyň hem ýaralanandygyny habar berdi. Ölenleriň arasynda çagalar-da bar.
Şaýatlar 22-nji maýda agşam sagat 10:35-de “Mançester Arena” konsert zalyndan çykyp gelýärkäler “güýçli partlamany” eşidendiklerini aýdýarlar.
Mançester polisiýasynyň sözçüsi Ian Hopkinsiň 23-nji maýda ir ertir aýtmagyna görä, derňewçiler partlamany bir adamyň “ýekelikde amala aşyrandygyna” ynanýarlar.
Hopkins hüjümçiniň kimligi hakda maglumat bermän, onuň partlamada ölendigini aýtdy.
Hüjümiň jogapkärçiligini dessine öz üstüne alan ýok. Ýöne “Yslam döwleti” atly ekstremistik toparyň tarapdarlary internetde hüjümi gutladylar.
23-nji maýda gyssagly ýygnak geçiren premýer-ministr Tereza Maý bir beýanatda häkimiýetleriň bolan aýylganç terroristik hüjüm hakda polisiýanyň edinen maglumatlarynyň üstünde iş alyp barýandyklaryny mälim etdi.
Içeri işler ministri Amber Rudd hem hüjümi “konsertden çykyp gelýän ýaşlara we çagalara bilkastdan gönükdirilen wagşyçylykly hüjüm” diýip atlandyrdy.
Partlamadan soňra Britaniýanyň syýasy partiýalary 8-nji iýuna planlaşdyrylan parlament saýlawlary boýunça tutuş ýurtda alnyp barylýan saýlaw kampaniýasyny wagtlaýyn togtatmak kararyna geldiler.
Bu aralykda tutuş dünýäde syýasy liderler hüjümi ýazgardylar.
23-nji maýda Birleşen Ştatlaryň prezidenti Donald Tramp hüjümi amala aşyranlar “utulan ýaramazlar” diýdi.
Betlehem şäherinde palestinalylaryň prezidenti Mahmud Abbas bilen geçiren gepleşiginden soňra Tramp hüjümi “bigünä çagalary” awlan hüjüm diýip atlandyrdy.
Tramp şeýle hem “siwilizlenen milletler adamlaryň janyny goramak üçin birleşmeli” we bu “pis ideologiýa ýok edilmeli, tutuşlygyna ýok edilmeli” diýdi.
23-nji maýda Germaniýanyň kansleri Angela Merkel hüjüm barada “gaýgy we ýigrenç” bildirip, terrora garşy göreşde Germaniýanyň Britaniýany goldajakdygyny aýtdy.
Ol bir beýanatda şeýle diýdi: “Bu terroristik diýip güman edilýän hüjüm biziň bular ýaly adamkärçiliksiz işleri gurnap, amala aşyrýanlara garşy britan dostlarymyz bilen bile işleşmek kararymyzy güýçlendirer. Men britan halkyny ynandyrýan: Germaniýa siziň tarapyňyzda durar”
Fransiýanyň prezidenti Emmanuel Makron hem pidalaryň käbiriniň çagalardygyny belläp, hüjüme “ýigrenç” bildirdi. Özüniň Maý bilen gürleşjekdigini aýtdy.
Kreml tarapyndan çykarylan bir beýannamada rus prezidenti Wladimir Putine salgylanylyp, öz ýurdunyň “bu utançsyz, adamkärçiliksiz jenaýaty” berk ýazgarandygy aýdylýar.
Hytaýyň döwlet telekanaly “CCTV” tarapynda berlen bir habarda prezident Şi Jinpingiň Melike Elzabete “tüýs ýürekden gynanç” bildirendigi aýdylýar.
“CCTV” telekanalynyň habarynda Şiýe salgylanyp: “Şu kyn wagtda hytaý halky britan halkynyň tarapynda berk durar” diýilýär.
Hüjümden soňra tutuş Britaniýada howpsuzlyk çäreleri güýçlendirildi.


text:
Üns ber! Biziň saýtymyzyň esasy maksady Siziň saglyk babatdaky gözýetimiňizi giňeltmekdir. Şonuň üçin-de, saýtyň sahypalarynda berilýän maglumatlaryň esasynda öz-özüňi bejermek maslahat berilmeýär. Öz-özüňi bejermeklik düýpli kynçylyklara uçradyp, janyňyza howp salmagy ähtimal. Lukmanlar saýtyň üsti bilen size bejeriş berip bilenoklar. Lukmanlaryň jogaplary, makalalar, jemgyýetçiligiň teswirleri diňe maslahat hökmünde kabul edilmeli.
HÜNÄR BILEN BAGLY KESELLER WE OLARYŇ ÖŇÜNI ALYŞ ÇÄRELERI
Köp adamlar üçin iş, has hem söýgüli iş, wagtyň geçmegi bilen belli bir derejede durmuşynyň akymyna, gözýetimine we özüni alyp barmaklygyň ýörelgesine öwrülýär. Işine durky bilen berlen adama nazar salanyňda onuň haýsy kärde işleýänligini çaklap bolýar. Ýöne gynansak hem, kär bilen bagly endikler we häsiýetler bilen bir hatarda, her bir hünär bilen bagly keselleri gazanmak howpy döreýändir.
Bütindünýä saglygy goraýyş guramasynyň berýän maglumatlaryna görä, 100000-den gowrak biologiki faktorlar, 50 golaý fiziki we takmynan 20 golaý önümçilik şertleri we fiziki agramlylygyň görnüşleri, dürli psihologiki we sosial meseleler ýaramaz faktorlar bolup, keselçilige ýa-da ruhy dartgynlylyga getirýär. Şeýle-de, meşgullanýan zähmetinden nägile bolmaklyga, içki ruhy deňagramlylygyň bozulmagyna sebäp bolýar we saglyga zyýan ýetirýär.
Dürli kärde işleýän adamlarda, wezipesiniň fiziki ýa-da akyl zähmeti bilen baglylygyna görä, keselleri hem dürli-dürli bolýar. Habar beriş tehnologiýa enjamlarynyň hünärmenleri, hasapçylar, dolandyryjylar (menežerler) we şolara kybapdaş kär bilen meşgullanýanlar iş günini, käbir ýagdaýda işden soňky ençeme sagatlary hem kompýuteriň başynda geçirmeli bolýar. Bu bolsa birinji bilen adamyň bedeniniň iň wajyp sütüni bolan oňurgasyna agram salýar, aýaklarda ganyň kadaly akmagynyň bozulmagyna getirýär, osteohondrozyň we nerw süýümleriň gysylmasynyň sebäbi bolup, egin we boýun myşsalarynyň gysylmagyna getirýär. Ulag sürüjilerde ýokarda agzalan alamatlaryň üstüne uzak wagtlaýyn ruhy dartgynlylyk ýagdaýynda bolmak hem goşulýar. Mugallymlarda, hyzmat ediş gullugynyň işgärlerinde uzak wagtlap aýak üstünde durmakdan aýaklaryň gan aýlanşygy bozulyp, olarda wena damarlarynyň warikoz giňelme keseli döräp bilýär.
Häzirki döwürde has howply hasaplanýan we ýaýran ýaramaz faktorlaryň biri – hünär bilen bagly ruhy dartgynlylyk ýagdaýynyň ýüze çykmagydyr. Sebäbi adamyň berjaý edýän her bir işi, belli bir derejede, nerw dartgynlygyny döredýändir. Eger işgär öz wezipesine çynlakaý çemeleşýän bolsa, islese-islemese öz işiniň hili, onyň amala aşmagynda ýüze çykjak kynçylyklar barada alada eder.
Hünär bilen bagly keselleri toparlara bölmek boýunça umumy, hemmeler tarapyndan kabul edilen ýeke-täk bölüniş tertibi ýokdur. Sebäbi bu keselleriň alamatlary köpdürli bolup, ol ýa-da bu kesellerde dürli beden agzalary we ulgamlary şikeslenip bilýändir. Häzirki wagtda, hünär bilen bagly keselleri olary döredýän sebäplere görä toparlara bölmek, has gollanan we ulanmaga oňaýly usul bolup durýandyr. Oňa görä hünär zerarly ýüze çykýan keseller bäş topara bölünýär:
► Himiki faktorlaryň täsir – ýiti we dowamly zäherlenmeler, şeýle hem olaryň gaýraüzülmesi degişli edilip, zäherlenmeler dürli beden agzalarynyň we ulgamlaryň özbaşdak we utgaşykdaky zeperlenmesi bilen geçip biler;
► Tozanyň täsir etmegi – elektro kebşirleýjileriň, gaz bilen kesýänçileriň, tekizleýjileriň, naždakçylaryň we ş. m. kärdäkileriň pnewmokoniozlary (öýkeniň önümçilik tozany bilen şikeslenmegi) – silikoz, silikatozlar, metallokoniozlar, pnewmokoniozlar ýaly keselleri degişli edilip bilner;
► Fiziki faktorlaryň täsiri – önümçilik enjamlaryň täsiri bilen döredilýän titreme (wibrasiýa) zerarly döreýän keseller; ultrasesiň täsir etmegi bilen döreýän keseller (meselem, wegetatiw polinewrit keseli); güýçli galmagally şertlerde eşidiş nerwiniň zeperlenmegi netijesinde kerligiň döremegi; elektromagnit we ýaýraň lazer şöhlelenmeleriň täsir etmegi netijesinde dörän keseller; şöhlelenme keseli; atmosfera basyşynyň üýtgemegi bilen döreýän keseller; ýaramaz meteorologiki şertlerde döreýän keseller – öte gyzma, sowuk temperaturanyň täsiri;
► Aýratyn beden agzalaryna we ulgamlaryna aşa agram düşmegi sebäpli ýüze çykýan keseller – olara nerwleriň we myşsalaryň zeperlenmegi bilen döreýän keseller degişli edilýär (newritler, radikulopolinewritler, boýun-egin pleksitleri, wegetomiofassitler, miofassitler); daýanç-hereket ediş agzalarynyň keselleri (dowamly tendowaginitler, baglaýjylaryň we bogunlary örtýän dokumalaryň zeperlenmegi, deformirleýji artrozlar); nerwleriň şikeslenmegi netijesinde agzalaryň adaty hereketleriniň bozulmagy; eşidiş ulgamyň keselleri (fonasteniýa); görüşiň bozulmagy we göz düýbüniň şikeslenmegi (astenopiýa, miopiýa, buýnuz gatlagynyň şikesi we başgalar);
► Biologiki faktorlaryň täsiri – ýokançlyklaryň we mugthorlaryň täsiri bilen döreýän keseller (inçekesel, brusellez, ketew, sarybaş, ornitoz, deriniň we nemli örtügiň kömelekli keseli we başgalar).
Ýokarda sanalan dörediji faktorlardan başga-da, hünär bilen bagly keselleriň arasynda allergiki täsirliligi bilen döreýän keselleri (konýuktiwit, ýokarky dem alyş ýollarynyň keselleri, bronhial demgysma, dermatit, ekzema) we onkologiki keselleri (deriniň, peşew haltasynyň, bagryň, ýokarky dem alyş ýollarynyň düwnük keselini) aýratyn agzap geçmek ýerlikli bolar.
Hünär keselleriniň ýiti we dowamly görnüşleri bolýar
Hünär bilen bagly keselleriň ýiti görnüşlerine, bir gezekde (bir iş salkynyndan köp bolmadyk ýagdaýda) ýaramaz we howply önümçilik faktorlaryň ýol berlen mukdaryndan ýokarlanmagy sebäpli, adamyň bedenine täsir etmegi netijesinde keseliň duýdansyz ýaýbaňlanyp başlamagy degişlidir.
Hünär bilen bagly keselleriň dowamly görnüşleri bolsa, ýaramaz we howply maddalaryň hem-de önümçilik faktorlarynyň uzak wagtyň dowamynda bedene täsir edip durmagy netijesinde döreýärler. Şeýle hem bu topara iş şerti bilen bagly keselleriň ýakyn we uzak netijeleri-de degişlidir (mysal üçin, uglerodyň okisinden zäherlenmegiň netijesinde merkezi nerw ulgamynyň durnukly üýtgemegi).
Ýyl-ýyldan zähmetiň şertleri we häsiýeti üýtgäp, özgerip durýar. Önümçilik gurşawynyň täze faktorlary uly ähmiýete eýe bolup, habar beriş we aragatnaşyk tehnologiýalarynyň yzygiderli ösmegi bilen we sintetiki himiýa önümlerini giňden ulanmak bilen bagly ýokary tehnologiki önümçiligiň ösmeginiň ähmiýeti artýar. Işiň gidişinde adam, adatça, önümçilik gurşawy bilen ýakyndan aragatnaşykda bolup, ony özüne amatlylykda üýtgedip durýar. Ýaramaz we amatsyz önümçilik gurşawy, howply zähmetiň görnüşi bolsa, adamyň psihoemosional we beden saglygyna ýaramaz täsir edip, onuň işjeňlik ukybyny pese düşürip biler.
Hünär bilen bagly keselleriň öňüni almak
Önümçilik gurşawyndan ýaramaz faktorlary düýbünden ýok etmek mümkin däldir. Şol sebäpli hünär bilen bagly bolan keselleriň öňüni almak boýunça uly mesele ýüze çykýar. Bu işleri amala aşyrmaklyga lukmançylyk edaralary bilen birlikde döwlet, jemgyýetçilik, ykdysady, ekologiýa, kanuny goraýjy edaralary hem gatnaşmalydyr. Olar zähmeti we zähmetkeşleri goramak boýunça döwlet syýasatyny durmuşa ornaşdyryp, yzygiderli keselleriň öňüni alyş lukmançylyk barlaglaryny geçirip durmak, her bir işgäriň hususy aýratynlygyna görä iş şertiniň saglygyna ýetirip biljek täsirini öwrenmek boýunça dürli işleri berjaý etmelidir.
Galybersede, her bir adam ilki bilen saglygy barada özi alada etmelidir. Saýlan söýgüli käriňiziň eşretini görüp, ondan kanagatlanma almak üçin iş ýeriňizde öz hünäriňiziň aýratynlyklaryna görä tehniki howpsuzlygyň düzgünlerini doly berjaý etmegi, fiziki we psihologiki ýagdaýyňyza uns bermegi, sagdyn durmuş ýörelgelerini berjaý edip, ýaramaz endiklerden ýüz döndürmegi göz öňüne tutmagy we sagdyn iýmitlenmegiň hem-de dogry dynç almagyň zähmet şertlerine täsir edip biljekdigini unutmaly däldir. Egerde siz haýsy hem bolsa bir dowamly keselden ejir çekýän bolsaňyz, onuň ötüşmegine sebäp boljak işlerden çetde durmaga çalyşmalydyr. Işde gazanylan abraý bilen bile belli bir keseli gazanmak islemeýän bolsaňyz, käriňize mahsus keselleri öwrenip, olardan goranmaň düzgünlerini berjaý etmegi başaryň.
- 3169 gezek okalan
-
Teswirler (11)
-


text:
Orsýetiň daşary işler ministri Sergeý Lawrow 20-nji noýabrda Bakuwda Azerbaýjanyň daşary işler ministri Elmar Mammadyarow bilen duşuşar. Gepleşikleriň ikitaraplaýyn gatnaşyklara we Daglyk-Garabagdaky konflikte gönükdirilmegine garaşylýar.
Azerbaýjanyň prezidenti Ilham Aliýew bilen duşuşan Lawrowyň günüň dowamynda Ýerewana sapar edip, Ermenistanyň prezidenti we daşary işler ministri bilen gepleşik geçirjegi habar berilýär.
Orsýetiň baş diplomaty Lawrowyň Bakuwa we Ýerewana edýän sapary Orsýetiň Azerbaýjan we Ermenistan bilen diplomatik gatnaşyklarynyň düýbüniň tutulmagynyň 25-nji ýyl dönümine gabat gelýär.
Esasan ermeni ilatly Daglyk-Garabag 1988-1994-nji ýyllaryň aralygyndaky uruşyň dowamynda Azerbaýjandan garaşsyzlygyny yglan edipdi. Şol urşuň netijesinde 30 müň çemesi adamyň wepat bolandygy we ýüzlerçe müň adamyň ýaralanandygy aýdylýar.
Halkara araçylygynda we ÝHHG-niň Fransiýanyň, Orsýetiň we ABŞ-nyň ýolbaşçylygyndaky Minsk topary diýlip atlandyrylýan mehanizminiň gatnaşmagynda meseläni çözmek boýunça amala aşyrylan tagallalar şowsuzlyga uçrapdy.
Azerbaýjanyň prezidenti Aliýew 19-njy noýabrda Bakuda Lawrow bilen geçiren duşuşygynda Daglyk-Garabag konfliktini çözmek meselesine öz ýurdunyň “örän gyzyklanýandygyny” belledi.


text:
20 Mart 2015 Cuma
Wenada Duşuşyk
2015-nji ýylyň 18-nji martynda Nowruz bahar baýramyny bellemegiň çäklerinde Wena şäheriniň (Awstriýa) Halkara merkezinde Türkmenistanyň Awstriýa Respublikasyndaky Ilçihanasy Türkmenistanyň Bitaraplygynyň 20 ýyllygyna bagyşlanan dabaraly kabul edilşigini geçirdi. Ýokarda agzalan çärä Owganystanyň, Azerbaýjanyň, Gazagystanyň, Gyrgyz Respublikasynyň, Täjigistanyň, Eýranyň we Özbegistanyň Ilçihanalarynyň ýolbaşçylary we wekilleri gatnaşdylar.
Beýlekileriň hatarynda baýramçylyk kabul edilşigine BMG-de akkreditirlenen dürli ýurtlaryň wekilleri, şeýle-de Wena şäheriniň halkara guramalarynyň ýolbaşçylary çagyryldy.
Zalyň girelgesiniň öňünde Türkmenistanyň Bitaraplygynyň 20 ýyllygyna bagyşlanan sergi guraldy. Çäräniň myhmanlary ýurduň daşary syýasat ugrunyň esasy ýörelgelerini açyp görkezýän ylmy edebiýatlary we döwürleýin neşirleri, şeýle-de milli tükmen hojalygynyň we halkyň amaly-haşam sungatynyň eserleri bilen tanyşmaga mümkinçilik aldylar.
Kaydol: Kayıt Yorumları (Atom)


text:
Moskwada 14-nji maýda müňlerçe adam sowet döwründe gurlan jaý bloklaryny ýykmak teklibine garşy proteste çykdy.
Moskwanyň rus prezidenti Wladimir Putin tarapyndan goldanylýan häkimi Sergeý Sobýanin 1950-nji we 60-njy ýyllarda jaýsyzlyk meselesini ýeňletmek üçin gurlan jaýlaryň bir toparyny ýykmagy planlaşdyrýar.
Protestçiler Sobýanine garşy şygarlary göterip cykdylar, olaryň plakatlarynda “men Sobýanini ýykmagy goldaýaryn”, “Meniň emlägimden eliňi çek”, “Moskwa aýrybaşga patyşalyk däl, Sergeý Sobýanini, federal kanunlary syla” diýen ýazgylar bar.
Moskwa häkimiýetleri bu proteste 5 müňden kän adam ýygnanmazlyk şerti bilen rugsat berdiler.


text:
Eger programmalar bilen gyzyklanyp olary özleşdirmek höwesiň bar bolsa bu temany okap bilersiň.
Radialix kompýuter programmasy bolup, dürli formatlary özüňçe üýtgedip bilersiňiz. Meselem bir android ýa-da kompýuter programmasy bar ýöne içinde türkmen dili ýok. Siz bolsa programmanyň kömegi bilen programma türkmen dilini goşup bilersiňiz. Programmany ulanmak gaty çylşyrymly hem däl. Eger kompýuterde tejribäň bar bolsa başararsyňyz.
Eger halkymyza daşary ýurt programmalary türkmen dilinde hödürlemek isleseň ulanyp bilersiň.
Biraz programma hakynda Programmany şu linkden alyp bilersiňiz. > Radialix 42 Mb
Programmany alyň we kompýuteriňize gurnaň soňra açyň. aşakdaky ýaly penjire sizi garşylar. Üýtgetmek isleýän programmaňyzy almak üçin suratda görkezilen ýere basyň.
Basanyňyzdan soňra Dobawit faýl diýen düwmä basyň we üýgtetmek isleýän programmaňyzy tapyp alyň.
Tapyp alanyňyzdan soňra OK düwmesine basyň
Yzyndan hem dalee basyň
Bu ýerde Programmanyň dillerini görkezer siz haýsy dilden terjime etmekçi bolsaňyz şol dili saýlaň we Dalee basyň
Bu ýerde Sozdat basyň.
Bu sahypa bolsa üýtgedilýän sahypa. Bu ýerden programmanyň dilini we beýlekileri üýtgedip bilersiňiz. Siz diňe gyzyl çyzykda bolan ýazgylary üýtgedip bilersiňiz.
Programmany üýtgedip bolanyňyzdan soňra aşakda görkezilen ýere basyp eksport edip bilersiňiz!
Häzirlikçe programmany diňe demo görnüşünde ulanyp bilersiňiz.Eger kod tapylsa bu ýere ýerleşdireris
6,314 gezek okaldy


text:
Iphone-yň garantiýasy barmy? diýen soragy köpümiz bilýändiris. Soragyň jogabyny bilmek isleseň bu temany okamaga dowam edip bilersiňiz!
Iphone garantiýasy haçan başlaýar?
Iphone-yň garantiýasy barmy? soragy jogaplamazdan öň, Iphone-yň garantiýasy haçan başlaýar? soragyna jogap bermek gerek. Iphone-y isle daşary ýurtdan ýada öz ýurdumyzdan alyň, nirden alsaňyz alyň, SIM kartany dakyp ulanmaga başlanyňyzda şol wagtyň özünde garantiýa hyzmata geçer ýagny işläp başlaýar.
Iphone garantiýa ýagdaýyny nädip bilmeli?
Hawa, elden satyn alan Iphone-yň garantiýasyny nirden, nähili bilmeli? Iphone garantiýasyny bilmegiň iň aňsat ýoly Apple resmi saýtyndan peýdalanmakdyr.
- Apple resmi saýtyna giriň: https://checkcoverage.apple.com/ru/ru
- Iphone-yňyzyň Serial belgisini suratdaky birinji boşluga ýazyň.
- Soňra suratdaky gorag belgisini hem aşagyndaky boşluga ýazyp, dowam et düwmesine basyň.
- Şeýlelik bilen siz telefonyňyzyň garantiýasyny we beýleki maglumatlaryny görüp bilersiňiz. Telefonyňyzyň garantiýasynyň haçan gutarjagyny barmy ýada ýokdygyny 3nji setirde ýazgylydyr.
Iphone-nymyň Serial belgisini bilemok.
Telefonyň serial belgisini bilmek üçin telefonyňyzdan «Настройки» > «Основные» > «Об этом устройстве». ýoly bilen giriň şol ýerde serial belgiňizi görüp bilersiňiz.
Bu tema peýdalymy?
4,159 gezek okaldy


text:
31.03.2017
Hormatly Prezidentimiz Gurbanguly Berdimuhamedow we Türkmenistanda resmi saparda bolýan Belarus Respublikasynyň Prezidenti Aleksandr Lukaşenko ýurdumyzdaky ilkinji hem-de Merkezi Aziýa sebitindäki iri Garlyk kaliý dag-magdan toplumyny ulanmaga bermek dabarasyna gatnaşdylar.
Düýn Aşgabatda geçirilen ýokary derejeli türkmen-belarus gepleşikleriniň barşynda bu ägirt uly senagat kärhanasy iki ýurduň ykdysady hyzmatdaşlygynyň öňbaşçysy diýlip atlandyryldy. Şeýle bilelikdäki giň möçberli taslamanyň durmuşa geçirilmegi Belarus bilen Türkmenistanyň hyzmatdaşlygynyň uly kuwwatyny görkezdi.
Ozal habar berlişi ýaly, ýokary derejedäki duşuşygyň netijeleri boýunça söwda-ykdysady, medeniýet we syýahatçylyk, bilim, ylym we ýokary tehnologiýalar ulgamynda gatnaşyklary işjeňleşdirmäge gönükdirilen resminamalaryň birnäçesine gol çekildi.
Köýtendag etrabyndaky şu günki wakalara geçmek bilen, bu ülkäniň ýerasty baýlyklary ummasyz mineral serişdelere, şol sanda kaliý we daş duzunyň, kükürdiň, misiň, ýarym metallaryň, mermer oniksiň, germaniniň, baritiň, selestiniň we beýlekileriň iri ýataklaryna eýedigini bellemelidiris. Olaryň hatarynda gorlary boýunça örän baý bolan Garlyk kaliý duz ýatagy bar. Ol Magdanlydan, takmynan, 35 kilometr uzaklykda ýerleşýär.
Bu ýatagyň özleşdirilmegi, ekinleriň hasyllylygyny we gurak hem-de sowuk howa, zyýankeşlere we dürli kesellere garşy durnuklylygyny ýokarlandyrmaga ýardam edýän kaliý dökünleriniň öndürilişiniň ýola goýulmagy okgunly ösýän oba hojalyk pudagynyň dökünlere bolan islegini doly üpjün etmäge, ýurdumyzyň himiýaçylary tarapyndan çykarylýan eksport ugurly önümleriniň görnüşlerini artdyrmaga mümkinçilik berer.
Häzirki wagtda bu ýerde täze senagat merkezi döredilýär. 2013-nji ýylda açylan, ýyllyk kuwwaty bir million tonna önüme barabar bolan sement zawody bu işiň başyny başlady. “Türkmendaşlary” kärhanasy üstünlikli işleýär, bu ýerden ýurdumyzyň täze gurluşyklaryna her ýylda inert gurluşyk materiallarynyň köp görnüşleriniň bir million kub metrinden gowragy iberilýär. Ine, şu gün hem bu senagat merkezi Türkmenistanyň dag-magdan senagatynyň ilkinji kärhanasy bilen ýetirildi.
Toplumyň giň çägi baýramçylyk lybasyna beslenipdir, Türkmenistanyň we Belarus Respublikasynyň Döwlet baýdaklary hem-de şygarlary bilen bezelipdir. Bu ýerde Prezidentler Gurbanguly Berdimuhamedowyň we Aleksandr Lukaşenkonyň suratlary ýerleşdirilen uly pannolar, täze kärhananyň möçberi we abadanlaşdyrylyşy barada aýdyň düşünje berýän dürli diwarlyklar hem-de maketler ornaşdyrylypdyr.
Milli Liderimiziň dikuçary kärhananyň golaýynda ýörite meýdança gonýar. Çagalar hormatly Prezidentimiz Gurbanguly Berdimuhamedowa ajaýyp gül desselerini gowşurýarlar.
Döwlet Baştutanymyzy il sylagly ýaşulular duz-çörek bilen garşylaýarlar. Din wekilleri aýat-töwir okaýarlar. Şu ýerde milli Liderimiziň hormatly ýaşulular bilen söhbetdeşligi boldy.
Hormatly Prezidentimiz Gurbanguly Berdimuhamedow lebaplylaryň saglygy, ýaşaýyş-durmuşy, iş-aladalary, welaýatda amala aşyrylýan taryhy özgertmeler baradaky pikiri bilen gyzyklandy. Döwlet Baştutanymyz Lebaby ösdürmegiň geljegi, onuň baý serişdeleriniň özleşdirilişi hem-de ägirt uly kuwwatyndan peýdalanmak boýunça amala aşyrylýan işler barada gürrüň berdi.
Dag-magdan baýlaşdyryjy kärhananyň sebit hem-de tutuş ýurdumyz üçin ähmiýeti, demir ýol we awtoulag düzüminiň ösdürilişi Merkezi Aziýa giňişliginde hem-de yklymda multimodal logistik ulgamy döretmekde Türkmenistanyň eýeleýän orny barada söhbet edildi.
Döwlet Baştutanymyz hormatly ýaşululara ýüzlenip, olaryň ýurdumyzyň öňünde durýan giň möçberli wezipeler babatda häzirki wagtda zerur bolup durýan pähim-paýhasynyň hem-de tejribesiniň ýurdumyzyň ruhy gymmatlygydygyny aýtdy. Ýaşulularyň maslahatlarynda siz gymmatly we parasatly maslahatlaryňyzy hem-de öwüt-ündewleriňizi berýärsiňiz, olar bize möhüm çözgütleri kabul etmekde ugur görkeziji bolup hyzmat edýär diýip, milli Liderimiz belledi. Ahal welaýatynda geçiriljek ýaşulularyň nobatdaky maslahatynda siziň bilen ýene-de ýakyn geljek üçin göz öňünde tutulan işleri ara alyp maslahatlaşarys, şunda siziň pikiriňize we goldawyňyza bil baglaýarys.
Hormatly Prezidentimiz hormatly ýaşululara ilat arasynda, aýratyn hem ýaşlaryň arasynda alyp barýan terbiýeçilik işleri üçin çuňňur minnetdarlyk bildirip, olara berk jan saglyk, uzak ömür we güýç-kuwwat arzuw etdi. Biz siziň döwlet işlerine işjeň gatnaşmagyňyza umyt edýäris. Şol işleriň maksady bolsa, mähriban halkymyzyň bagtyýar we abadan durmuşyny üpjün etmekden ybaratdyr diýip, döwlet Baştutanymyz nygtady.
Hormatly ýaşulular sebitiň ýaşaýjylarynyň ählisiniň adyndan milli Liderimize türkmenistanlylaryň ýaşaýyş-durmuş derejesini has-da ýokarlandyrmak barada edýän ýadawsyz aladasy üçin tüýs ýürekden hoşallyk bildirdiler we döwlet Baştutanymyza berk jan saglyk, eziz Watanymyzyň abadançylygynyň bähbidine alyp barýan ägirt uly işlerinde täze üstünlikleri arzuw etdiler.
Biraz wagtdan soň, Garlyk kombinatynyň dikuçar meýdançasyna Belarus Respublikasynyň Prezidenti gelýär. Milli lybasly oglan we gyz belent mertebeli myhmana gül desselerini gowşurýar.
Milli Liderimiz Gurbanguly Berdimuhamedow belarus kärdeşini garşylaýar. Döwlet Baştutanlary mähirli görşenlerinden soň, türgenleriň görkezme çykyşlaryna tomaşa edýärler. Olar Aziada — 2017-niň maksatnamasyna girizilen sportuň ähli görnüşleri we beýlekiler boýunça ussatlyklaryny görkezýärler. Göreş düşekçelerinde pälwanlar göreşýärler, olaryň golaýynda samboçylar güýç synanyşýarlar. Şeýle hem bu ýerde dzýudoçylaryň we karateçileriň, nusgawy göreşiň pälwanlarynyň tutluşygyna hem-de çeper gimnastikaçylaryň çykyşyna syn etmek bolýar. Beýleki meýdançalarda bolsa futbolçylar, woleýbolçylar, gandbolçylar, batutlarda bökýän akrobatlar ussatlyklaryny görkezýärler.
Aýdym-sazyň owazynyň belentden ýaňlanmagy, joşgunly tanslaryň hem-de döredijilik toparlary tarapyndan taýýarlanylan folklor kompozisiýalaryň ýerine ýetirilmegi dabara özboluşly öwüşgin çaýýar. Teatr artistleri milli gahrymanlaryň, türkmen we belarus şahyrlarynyň hem-de filosoflaryň—Magtymguly Pyragynyň we Fransisk Skorinanyň keşplerini döretdiler.
Meşhur türkmen we belarus aýdymlaryndan düzülen konsert çykyşy hem örän täsirli boldy. Bu ýere ýygnananlaryň köpüsi meşhur “Pesnýary” toparynyň birmahallar ýerine ýetiren “Belaýa Rus, ty moýa” diýen aýdymyny bada-bat tanadylar. Belarus we türkmen äheňleri tansly çykyşda hem öz beýanyny tapdy. Kaliý magdanynyň reňkindäki we himiýa formulalary çekilen lybaslary geýnen çagalaryň çykyşy ýygnananlarda iň ýakymly duýgulary galdyrdy.
Bu ýerde üme türkmen halk dessurynyň berjaý edilişi görkezildi. Şonda aýal-gyzlar bir ýere jemlenip, tikinçilik, haly dokamak bilen meşgul bolýardylar we aýdym aýdýardylar.
Dabara gatnaşýanlaryň “Ýaşasyn türkmen-belarus dostlugy!” diýen joşgunly sesleriniň astynda Prezidentler Gurbanguly Berdimuhamedow we Aleksandr Lukaşenko dag-magdan baýlaşdyryjy kärhanasynyň derwezesine barýarlar we toý bagyny kesýärler.
Soňra döwlet Baştutanlary bu ýerde ýaýbaňlandyrylan sergä syn etdiler. Giň gerimli sergide ýurdumyzda öndürilýän dürli görnüşli önümler ýerleşdirildi. Serginiň birinji bölümi obasenagat toplumyna bagyşlanýar, ol gallaçylyk pudagy bilen açylýar. Çörek-bulka önümleriniň arasynda milli çörekler has-da ünsüňi özüne çekýär. Olaryň iň ulusynda “Lebap” diýlip ýazylypdyr. Şol ýerde un üweýän kärhanalaryň önümleri, türkmen daýhanlarynyň ýetişdirýän bugdaýynyň nusgalary hem ýerleşdirilipdir. Şondan aňyrrakda süýji-köke we unaş önümleri hem-de beýlekiler goýlupdyr.
Bu ýerde ter gök önümleriň we miweleriň, ekin meýdanlarynyň we baglaryň dürli önümleriniň sergisi ýaýbaňlandyryldy. Olaryň hatarynda alma, armyt, üzüm, nar, garaly, limon, hyýar, pomidor, käşir, badamjan, kelem, şugundyr, sogan, ajy we bulgar burçy, kartoşka we beýlekiler bar. Ýurdumyzyň ekerançylygynyň ýylyň bütin dowamynda türkmenistanlylaryň saçaklaryny doldurýan önümleri barmak büküp sanardan örän köpdür. Edermen daýhanlarymyz ýurdumyzda azyk bolçulygyny üpjün edýärler hem-de daşary bazarlara çykmaga taýýardyr.
Türkmenistanyň azyk pudagynyň onlarça ugurlarynyň biri hökmünde hozlar hem-de guradylan miweler sergide möhüm orun eýeläpdir. Bu ýerde önümleriň köp görnüşleri, şol sanda grek hozy we pisse, kişde, hurma we injir, kişmiş hem-de beýleki dürli nygmatlar ýerleşdirilipdir. Ýöne örän peýdaly süýjülikleriň arasynda gawun kaky aýratyn orun eýeleýär.
Serginiň dokma bölümi hem daşary ýurtly myhmanlaryň aýratyn gyzyklanmasyny döretdi. Bu bölümde taýýar önümler we pudak üçin çig mallar görkezilýär. Önümçilik işi gowaça meýdanyndan başlanýar, şoňa görä-de, bu bölümiň ekspozisiýasy hem gozaly gowaçalardan, tohumlaryň naýbaşy görnüşinden başlanyp, ýüplükler, matalaryň dürli görnüşleri we tikin hem-de dokma önümleri bilen dowam edýär. Adaty hem-de sport lybaslarynda milli we döwrebap bezegler beýan edilipdir. Harytlaryň uly böleginde Aziada — 2017-niň nyşanlary şekillendirilipdir. Häzirki wagtda ýurdumyzda bu nyşanlar bezeg babatda giňden ulanylýar.
Prezidentler Gurbanguly Berdimuhamedow we Aleksandr Lukaşenko serginiň bu böleginiň golaýynda aýak çekip, dokma pudagy ugry boýunça özara gatnaşyklaryň mümkinçilikleri barada pikir alyşdylar. Belarus Lideri türkmen pagta süýüminiň hiline aýratyn üns berdi. Şol süýümden ekologiýa taýdan arassa hem-de dünýä bazarlarynda uly isleg bildirilýän önümler öndürilýär.
Bu serginiň düýn geçirilen gepleşikleriň özboluşly dowamy bolandygyny ynamly aýtmak bolar. Şol gepleşikleriň barşynda Türkmenistanyň Belarusa iberilýän dokma hem-de ýeňil senagatynyň önümleriniň möçberlerini artdyrmaga taýýardygy barada hem gürrüň edildi.
Soňra sergi etnografiki bölüm bilen dowam etdi, köp sanly tagta sekileriň üstünde milli çeperçilik senetleriniň hem-de amaly-haşam sungatynyň önümleri goýlupdyr. Bu ýerde keçeleriň we halylaryň, torbajyklaryň hem-de haly ýüplüklerinden dürli sowgatlyk önümleriň we keteni matanyň taýýarlanylyşynyň, şeýle hem owadan keşdeli milli lybaslaryň nusgalaryny, ajaýyp zergärçilik önümlerini görmek bolýar. Halk senetçiliginiň ajaýyp däpleri biziň döwrümizde aýawly saklanyp, nesilden-nesle geçirilýär. Milli sazyň döredijilik mekdeplerinde hem bu ýörelgä eýerilýär. Halk arasynda giňden meşhur bolan dutar milli aýdym-saz sungatynyň nyşany hasaplanylýar.
Prezidentler Gurbanguly Berdimuhamedow we Aleksandr Lukaşenko dutarda saz çalyp, aýdym aýdýan bagşylaryň golaýynda aýak çekýärler. Olar halk aýdym-sazlaryny ýerine ýetirmekde ussatlyklaryny görkezip, tomaşaçylara lezzet berýärler. Olaryň sungaty bu ýere ýygnananlaryň hemmesini haýran galdyrýar.
Türkmen halkynyň aýdym-saz däpleri halk saz gurallarynda—depreklerde, gopuzlarda we beýleki gurallarda ýerine ýetirilen mukamlarda hem öz beýanyny tapdy. Ýöne käselerde ýerine ýetirilen özboluşly sazlar ýatdan çykmajak täsir galdyrdy. Halk arasynda “käseçiler” diýlip atlandyrylýan sazandalar käsejiklere taýajyklar bilen kakyp, dürli öwüşginli owazlary çykarýarlar. Munuň özi Lebabyň döredijilik däbidir. Onuň esasynda özboluşly sazçylyk topary döredildi.
Türkmenistanyň we Belarus Respublikasynyň Prezidentleri haly düşelen ýodajyk bilen toplumyň çäginde ýörite gurnalan ýere tarap ugraýarlar.
Bu ýere kaliý kombinatynyň gurluşykçylary we hünärmenleri ýygnandylar. Olar iki döwletiň Liderlerini mähirli garşylaýar.
Alypbaryjylar täze senagat desgasynyň açylyş dabarasynyň başlanýandygyny yglan edýärler we dabara gatnaşyjylara Türkmenistanyň himiýa senagatynyň Garaşsyzlyk ýyllarynda gazanan üstünliklerine bagyşlanan wideofilmi hödürleýärler.
Soňra hormatly Prezidentimiz Gurbanguly Berdimuhamedowa söz berilýär.
Döwlet Baştutanymyz Prezident Aleksandr Lukaşenkony we Belarusuň hökümet wekiliýetiniň agzalaryny, ýygnananlaryň ählisini sahawatly türkmen topragynda, Lebap welaýatynda ýene-de bir gezek mähirli mübärekläp, Garlyk dag-magdan toplumynyň işe girizilmegi bilen tüýs ýürekden gutlady.
Häzirki döwürde Türkmenistanyň halk hojalygynyň esasy pudaklarynyň biri bolan himiýa senagatyny ösdürmek boýunça alnyp barylýan uly işler oňyn netijelerini berýär diýip, milli Liderimiz belledi. Ýerli çig mal serişdeleriniň rejeli we netijeli ulanylmagy ýurdumyzyň içinde hem, onuň çäklerinden daşarda hem uly islegden peýdalanýan himiýa önümleriniň dürli görnüşlerini öndürmäge mümkinçilik berýär.
Häzir bu pudakda uly möçberli maýa goýum taslamalarynyň birnäçesi amala aşyrylýar. Bu taslamalar oba hojalyk işgärlerine ekinleriň hasylyny ýokarlandyrmak üçin zerur bolan mineral dökünleriniň öndürilýän möçberlerini artdyrmaga we görnüşlerini giňeltmäge gönükdirilýär.
Şeýle taslamalaryň biri hem ýylda 1 million 400 müň tonna kaliý hloridini öndürýän dag-magdan toplumynyň gurluşygydyr. 2009-njy ýylyň iýun aýynda bu ýerde türkmen we belarus Liderleriniň gatnaşmagynda onuň düýbi tutuldy. Bu iri desganyň gurluşygy «Türkmenhimiýa» döwlet konserni bilen Belarus Respublikasynyň «Belgorhimprom» açyk görnüşli paýdarlar jemgyýetiniň arasynda 2010-njy ýylyň ýanwarynda baglaşylan şertnama laýyklykda amala aşyryldy.
Hormatly Prezidentimiz Gurbanguly Berdimuhamedow şu gün ulanmaga berilýän dag-magdan toplumynyň dag-himiýa senagatyny ösdürmegiň täze ugruny döretmegiň esasyny goýýandygyny aýratyn nygtady. Bu toplum ýerasty we ýerüsti desgalardan ybarat bolan ýokary tehnologiýaly senagat desgasydyr. Bu ýerde çig mal çykarmak üçin dik şahta guýularynyň ikisi guruldy.
Çuňlugy 364 metr bolan birinji şahta guýusy boýunça kaliý magdany ýokary çykarylar. Çuňlugy 308 metr bolan ikinji şahta guýusy bolsa, işgärleri we enjamlary düşürmek hem-de galdyrmak üçin niýetlenendir. Kaliý magdanynyň gazylyp çykarylmagy dag geçiş toplumlarynyň kömegi bilen doly derejede enjamlaşdyrylan usulda amala aşyrylar. Üstki gatlaga çykarylan kaliý magdany soňra gaýtadan işlenip, gymmat bahaly dökün bolan kaliý hloridi öndüriler.
Bu ýerde taslama boýunça ýylda digirlenen görnüşli önümiň 600 müň tonnasyny we maýda üwelen önümiň hem 800 müň tonnasyny öndürmek göz öňünde tutulýar. Önümiň ählisi dünýä ölçeglerine laýyk geler. Öndürilýän bu önümler diňe bir Türkmenistanyň kaliý dökünlerine bolan içerki isleglerini kanagatlandyrmak bilen çäklenmän, eýsem, onuň ep-esli möçberini daşary ýurtlara ibermäge hem mümkinçilik berer diýip, hormatly Prezidentimiz Gurbanguly Berdimuhamedow belledi.
Kärhanada Germaniýadan, Beýik Britaniýadan, ABŞ-dan, Russiýadan we Belarusdan getirilen, dünýäniň belli önüm öndürijileriniň kämil tehnologik enjamlary gurnaldy. Bu enjamlary işletjek işgärleri taýýarlamak üçin toplumyň gurluşygynyň çäklerinde ýokary bilimli ökde hünärmenleri, orta tehniki bilimli işgärleri we işçileri taýýarlamak maksatnamasy hem göz öňünde tutuldy.
Garlyk kaliý dag magdan toplumynyň işe girizilmegi bilen, bu ýerde 1600-den gowrak täze iş orunlary dörär. Bu bolsa, sebitiň ilatynyň ýaşaýyş-durmuş derejesini ýokarlandyrmaga ýardam berer. Umuman, Türkmenistanyň senagat pudagynyň ösmegine saldamly goşant goşar.
Milli ykdysadyýetimiziň güýçli depginler bilen ösmegi mähriban halkymyzyň bolelin we abadan durmuşda ýaşamagyny üpjün eder, halk hojalygynyň ähli pudaklarynda, şol sanda himiýa senagatynda hem ösüş maksatnamalaryny üstünlikli durmuşa geçirmäge mümkinçilik berer diýip, döwlet Baştutanymyz nygtady.
Milli Liderimiz hemmeleri ýurdumyzyň dag-himiýa senagatynyň iri önümçilik desgasy bolan, türkmen-belarus gatnaşyklarynyň we ykdysady hyzmatdaşlygynyň aýdyň mysalyna öwrülen Garlyk dag-magdan toplumynyň işe girizilmegi bilen ýene-de bir gezek tüýs ýürekden gutlady.
Hormatly Prezidentimiz ildeşlerimize ýüzlenip, ýurdumyzy senagatlaşdyrmak we 2030-njy ýyla çenli döwür üçin göz öňünde tutulan strategiki maksatnamalary ýerine ýetirmek, belent maksatlara tarap ynamly öňe barýan döwletimiziň tutuş ykdysady syýasaty üçin täze senagat kärhanasynyň möhüm ähmiýetini ýene-de bir gezek nygtady. “Öňe, diňe öňe, jan Watanym, Türkmenistan!” diýip, döwlet Baştutanymyz ruhubelentlik bilen aýtdy. Ýygnananlaryň ählisi bu parasatly sözleri agzybirlik bilen alyp göterdiler.
Milli Liderimiz Prezident Aleksandr Lukaşenko hem-de onuň ýanyndaky wekiliýetiň agzalaryna, hormatly myhmanlara baýramçylyk şatlygyny paýlaşandyklary üçin tüýs ýürekden minnetdarlyk bildirdi.
Soňra Belarus Respublikasynyň Prezidenti çykyş edip, ähli türkmen halkyny şanly waka — Garlyk kaliý dag-magdan toplumynyň açylmagy bilen gutlady. Onuň gurluşygynda hünärmenleriň we gurluşykçylaryň uly topary işledi. Şol toparyň üçden biri belaruslardan, üçden ikisi bolsa türkmenistanlylardan ybarat boldy. Ähli kynçylyklary ýeňip geçip, biz bilelikde bu çylşyrymly desganyň gurluşygyny tamamladyk diýip, belent mertebeli myhman aýtdy.
Tebigy serişdelere baý bolan ülkede iki ýurduň gurluşykçylary Merkezi Aziýadaky iri kaliý dökünlerini öndürýän toplumy gurdular. Dag-himiýa senagatynyň bu ulgamda iň täze tehnologiýalara esaslanýan düýbünden täze pudagy döredildi. Bu wezipäniň ýerine ýetirilmegi uly synag hem-de geljekde gerek boljak oňyn tejribe boldy. Çünki, Türkmenistanyň Prezidenti Gurbanguly Berdimuhamedowyň göz öňünde tutulan meýilnamalaryndan çen tutsaň, ýene birnäçe ýyldan Türkmenistanyň ykdysadyýetine uly ösüş garaşýar diýip, Belarus Respublikasynyň baştutany aýratyn nygtady.
Garlyk kärhanasynyň gurulmagy şeýle taslamalaryň sebitde durmuşa geçirilmegine täze kuwwatly itergi berdi diýip, Aleksandr Lukaşenko aýtdy. Şeýle desgalar üçin deňi-taýy bolmadyk gurluşygyň kadaly bahasyny saklap galmak, işleriň ýokary hilini we depginini üpjün etmek başartdy.
Belarusuň Baştutany kärhanada öndürilen kaliý dökünleriniň ilkinji müňlerçe tonnasyny goňşy Owganystana ibermek baradaky çözgüdi eşidende, özüniň haýran galandygyny we ýakymly duýgulary başdan geçirendigini aýtdy. “Ine, şeýle ýaşamaly! Hut şeýle edilende, seni hormatlarlar, saňa tarap ymtylarlar we hemişe alkyş aýdarlar. Bu beýik çözgüt” diýip, ol aýtdy.
Belarusuň Prezidenti şu günki şanly wakanyň Türkmenistanyň halky üçin taryhy ädimi alamatlandyrýandygyny nygtady. Täze kuwwatly, örän girdejili önümçiligiň işe girizilmegi bilen, bir ýarym müňden gowrak, soňra bolsa şondan hem köpräk -- iki müňe çenli ýokary öndürijilikli iş orunlary dörediler.
Üpjünçilik, logistika, önümleri ýerlemek, bazary öwrenmek ýaly utgaşykly ulgamlarda zähmet serişdeleri zerur bolar. Ýokary tehnologiýaly toplum IT-hünärmenleri hem özüne çeker. Häzirki wagtda şol hünärmenlersiz iri kärhanalaryň işini, marketing barlaglaryny guramagy göz öňüne getirmek kyndyr.
Meýilnamalarda göz öňünde tutulan şeýle toplumlaryň ýene-de ikisiniň gurulmagy bilen Türkmenistan dünýäde kaliý dökünlerini öndürmekde öňbaşçy bolar. Belarusuň Baştutany himiýa senagatynyň ösüşiniň şeýle ugruny hormatly Prezidentimiz Gurbanguly Berdimuhamedowyň strategik, parasatly çözgüdi diýip atlandyrdy. Çünki bütin dünýäde oba hojalyk serişdelerine, azyk önümlerine islegler barha artýar. Bu meseläniň oňyn çözülmegi bolsa ýerleriň hasyllylygyna, dökünlere baglydyr.
Türkmenistanyň obasenagat toplumynyň ösüşine kuwwatly itergi berler diýip, Prezident Aleksandr Lukaşenko aýtdy. Oba hojalyk pudagy özüniň kaliý dökünlerine eýe bolmak bilen, önümleriň daşary bazarlardaky bäsdeşlige ukyplylygyny ýokarlandyryp hem-de eksportdan gelýän girdejileri artdyryp biler.
Belarus-türkmen gatnaşyklarynda täze ugruň peýda bolýandygy örän wajypdyr. Biziň ýurtlarymyz bu ugurda mundan beýläk hem hyzmatdaşlyk edip, birek-biregi baýlaşdyryp biler diýip, belent mertebeli myhman nygtady we türkmen kärdeşine ynamy hem-de özara düşünilmegi üçin hoşallyk bildirdi.
Prezident Aleksandr Lukaşenko bu taslamany durmuşa geçirmekde çylşyrymlyklaryň bolandygyny, ýöne belarusly hünärmenleriň öňde goýlan wezipäniň hötdesinden abraý bilen gelendigini we türkmen kärdeşleriniň ynamyny ödändigini belledi. “Biz bu ägirt uly taslamany bilelikde amala aşyrdyk. Ol biziň halklarymyza uly peýda getirdi” diýip, belent mertebeli myhman aýtdy.
Belarusuň Baştutany hormatly Prezidentimiz Gurbanguly Berdimuhamedowyň şeýle toplumlaryň ýene-de ikisini gurmak baradaky meýilnamalarynyň durmuşa geçirilmegini we Türkmenistanyň tutuş Merkezi Aziýa sebitinde kaliý öndürmek boýunça öňbaşçy bolmagyny arzuw etdi
Soňra döwlet Baştutanlary bir wagtda düwmä basyp, bu ägirt uly senagat toplumynyň tutuş ulgamynyň işine badalga berdiler.
Önümçiligiň işi monitorlaryň ekranlarynda görünýär. Olar häzirki wagtyň düzgünine önümleri işläp taýýarlamagyň ähli tapgyrlaryna gözegçilik etmäge hem-de zerur bolan halatynda üýtgeşmeleri dessin düzetmäge mümkinçilik berýär. Tehniki “görejiň” şeýle ulgamy kärhananyň ähli bölümleriniň işini amatlaşdyrmaga, onuň ýokary netijeliligini üpjün etmäge hem-de tehnologik işleriň berjaý edilmegine doly gözegçilik etmäge mümkinçilik berýär.
Täze desganyň meýdançalarynda görkezilen diwarlyklar “Türkmenhimiýa” döwlet konserniniň mümkinçilikleri bilen tanyşmaga mümkinçilik berýär. Ol häzir önümleriň dürli görnüşlerini, şol sanda mineral dökünlerini çykarýan önümçilik kärhanalarynyň onusyny birleşdirýär. Çadyryň içinde guralan sergide “Tejenkarbamid” we “Marykarbamid” zawodlarynyň çykarýan önümleriniň görnüşleri, “Maryazot” birleşiginiň çykarýan ammiak selitrasy, Türkmenabadyň himiýa zawodynyň ammonili superfosfaty, şeýle hem Garlykdaky täze kärhananyň önümi — külkelenen we owradylan kaliý hloridi görkezilýär.
Bulardan başga-da, sergide “Balkanabat”, “Bereket” ýod zawodlarynyň “Hazar” himiýa zawodynyň, “Garabogazsulfat” önümçilik birleşiginiň, “Guwlyduz” kombinatynyň ýokary hilli önümleri bar. Şeýle hem bu ýerde Türkmenabadyň himiýa zawodynyň polietilen turba önümleri görkezildi.
Magdany şahta usulynda işläp geçmekde ulanylýan innowasion enjamlaryň hatarynda köpugurly PAUS maşynlary (Germaniýa), “URAL — 10R” (Russiýa), “KRP-3” (Belarus) geçiji — arassalaýjy kombaýnlar bar. Häzirki wagtda şahtada şeýle kombaýnlaryň 6-sy işleýär. Mundan başga-da, kombaýn toplumlarynyň bökdençsiz işlemegini üpjün etmek üçin bu kärhana Belarusda öndürilen bunkerler — ýük ýükleýjiler, magdany daşamak üçin özi ýöreýän wagonlar hem-de şahta konweýeri we beýleki enjamlar getirildi.
Türkmenistanyň halk hojalyk toplumynyň ýurdumyzyň ägirt uly çig-mal serişdelerini özleşdirmegi we gaýtadan işlemegi ugur edinmegi hormatly Prezidentimiz Gurbanguly Berdimuhamedowyň özgertmeler strategiýasynyň maksatlarynyň biridir. Täze senagat kärhanasy Lebap welaýatynyň we tutuş ýurdumyzyň durmuş-ykdysady taýdan ösmegi üçin uly ähmiýete eýedir. Ol ýokary hilli kaliý mineral dökünleriniň önümçiligini ýola goýmaga mümkinçilik berer. Bu bolsa Türkmenistanyň oba hojalygynyň islegini doly kanagatlandyryp, dünýä bazaryna önüm ibermäge mümkinçilik berer.
Bu ägirt uly desgany gurmagyň barşynda “Belgorhimprom” açyk paýdarlar jemgyýeti baş potratçysy türkmen gurluşykçylary bilen bilelikde işleriň uly möçberini ýerine ýetirdi. Täze senagat toplumy desgalaryň 100-den gowragyny öz içine alýar.
Çylşyrymly döwrebap önümçilige hyzmat etmek üçin ýokary derejeli inžener-tehniki işgärler hem-de önümçilikde zerur bolan ähli kärdäki ýokary hünärli işçiler taýýarlanyldy. Dag inženerleri, tehnologlar – baýlaşdyryjylar, dag we himiýa enjamlary boýunça inženerler, markşeýderler has ýörgünli hünärlerdir.
Hususan-da, türkmen hünärmenleriniň 226-sy Belarusuň döwlet tehnologik uniwersitetinde hem-de Belarusuň milli tehniki uniwersitetinde degişli bilim aldylar, Soligorskiniň döwlet dag-himiýa kollejinde okuw geçdiler. Häzirki wagtda Belarusda türkmenistanlylaryň ýene-de 100-den gowragy bilim alýar, olar täze önümçilikde zähmet çekerler.
Mundan başga-da, “Türkmenhimiýa” döwlet konserniniň Magdanly şäherindäki 18-nji dag-himiýa mekdebiniň uçurymlary hem-de dag inženerleriniň topary “Belaruskaliý” açyk paýdarlar jemgyýetiniň kärhanalarynda önümçilik tejribesini geçdiler. Işgärleriň şunuň ýaly düýpli taýýarlanylmagy ägirt uly önümçiligiň ulanmaga berilmeginiň ilkinji günlerinden başlap netijeli işlemegini üpjün etmäge mümkinçilik berer.
1700 adamyň zähmet çekjek täze önümçiligiň işgärleri senagat toplumynyň golaýynda ýerleşen Garlyk şäherçesinde ýaşarlar. Ol milli Liderimiziň çözgüdi boýunça 2011-nji ýylda esaslandyryldy. Şäherçäniň oňaýly kottejlerinde, köp gatly jaýlarynda ýaşamak üçin amatly şertler döredildi. Şäherçede ýaşaýyş-durmuş, sport we jemagat maksatly desgalaryň toplumy guruldy.
Şondan soň hormatly Prezidentimiz Gurbanguly Berdimuhamedow hem-de Aleksandr Lukaşenko Hormatly myhmanlar üçin kitapda ilkinji ýadygärlik ýazgysyny galdyryp, kärhana bilen tanyşmagy dowam etdiler hem-de onuň çägi boýunça aýlanyp gördüler.
Döwlet Baştutanlarynyň ýoly şahtaly guýularyň, magdanly ammaryň, kaliý önümlerini baýlaşdyrýan we kristallaşdyrýan fabrigiň ýanyndan geçdi.
Her biriniň diametri 6,5 metr bolan şahta guýularynyň ikisini özboluşly inženerçilik desgalarynyň hatarynda görkezmek bolar. Çuňlugy 364 metre barabar bolan şahta guýusynyň birinjisi gazylyp alnan magdanlary ýokary çykarmaga (öndürijiligi sagatda 1596 tonna), şeýle hem magdan känine arassa howany geçirmäge niýetlenendir. Gazylyp alnan magdan özi ýöreýän arabajyklaryň kömegi bilen konweýere eltilýär hem-de bunkerleriň üsti bilen 30 tonnalyk göterijä gelip gowuşýar. Soňra magdan owradyjy bölüme ugradylýar. Çuňlugy 308 metre deň bolan ikinji şahta guýusy adamlary we ýükleri düşürmäge hem-de çykarmaga niýetlenendir.
Guýularyň gurluşygy örän çylşyrymly tehnologik iş bolup, täsin tehnologik amallaryň tutuş toplumyny öz içine alýar. Şahtanyň duzly gatlagynda howly guruldy hem-de dag-magdan çykaryjy toplum döredildi, beýikligi 5 metr bolan ýük we ulag ötükleri çekildi, olar boýunça diňe şahtaçylary däl-de, eýsem ýörite enjamlary—rotar kombaýnyny, tigirli arabalary, lentaly konweýerleri daşamak işleri amala aşyrýar. Bu hakyky ýerasty şäherdir. Ýeriň aşagyndaky tehnikalar bolsa eýýäm işe girizildi. Kaliý gatlaryny açmak, ilkinji önümli gatlakda çig-maly işläp taýýarlamak başlandy.
Şahtaly guýulary gurmagyň barşynda işleriň howpsuzlygyny üpjün etmek üçin guýulary ýerasty suwlardan goramagyň netijeli usuly ulanyldy. Olar ýerasty suwlarynyň uly akymynda ulanylýar. Şahtanyň esasy guýusynyň töwereginde doňduryjy agregatlaryň hem-de reagentli guýularyň kömegi bilen emeli usulda “baky doňaklyk” döredildi. Munuň özi guýularyň geçelgesini ýerasty suwlaryndan doly goramaga hem-de 200 metrden 1000 metre çenli çuňlukda ýatan kaliý duzlarynyň önümli gatlaklaryna çenli geçelgäni üpjün etmäge mümkinçilik berdi.
Garlyk käniniň dag-geologik şertleriniň aýratynlyklaryny nazara alyp, onuň ýerasty gatlaklaryny işlemek üçin gaýtadan işlemegiň öňdebaryjy kamera ulgamy hem-de netijeli gatlaklary çykarmagyň doly mehanizmleşdirilen toplumlaýyn usuly göz öňünde tutulandyr. Ýerasty gatlaklardan ýerüsti önümçilik toplumyna her ýylda önümi çykarmagyň meýilleşdirilen möçberi bolan hili we azyklyk häsiýetleri boýunça iň ýokary dünýä ölçeglerine laýyk gelýän 1,4 million tonna kaliý dökünleriniň çykarylmagyny üpjün etmek üçin zerur bolan çig malyň 7 million tonnadan gowragy berler. Bu bolsa Türkmenistanyň eksport kuwwatynda uly orun tutar.
Aýratyn-da, geljekde kaliý kombinatynyň kuwwatlylygyny dünýä bazarynda uly isleg bildirilýän kaliý dökünleriniň öndürilişini ýylda 4 million tonna çenli ýetirmek göz öňünde tutulanda ol möhümdir. Garlyk känindäki 2 milliard tonnadan geçýän kaliý duzlarynyň ägirt uly gorlary toplumyň durnukly işini ençeme onýyllyklar üpjün eder.
Çig maly baýlaşdyrmak üçin kuwwatly flotasion fabrik bina edildi. Çig mal degirmenlerde owradylar hem-de suw bilen we beýleki serişdeler bilen garylyp, flotasion enjama iberiler. Şol ýerden ol jemlenilýän we böleklenýän bölüme baryp düşer. Soňra alnan garymdan goşundylar bölünip aýrylar, kaliý hloridli çägesow önüm bolsa süzgüç bölümlerinde suwy çekdirilmegi arkaly guradylýan we külkelenilýän bölüme düşer. Soňra taýýar önümler ammaryna gelip gowşar.
Ägirt uly senagat desgasy tutuşlygyna Germaniýanyň, Şweýsariýanyň, Beýik Britaniýanyň, Daniýanyň, ABŞ-nyň, Russiýanyň we Belarusuň dünýä belli ýörite ugurly tehnikalary öndürijileriniň iň häzirkizaman enjamlary we tehnologiýalary bilen enjamlaşdyrylandyr. “Türkmenkaliý” senagat toplumynyň desgalarynda gurnalan enjamlaryň bahasy ABŞ-nyň 379 million dollaryna barabardyr.
Ähli bölümlerde önümçilik tapgyry halkara ölçegleriniň derejesinde tehnologik işlere awtomatlaşdyrylan gözegçiligi we dolandyrylyşy nazara almak bilen, iň döwrebap tehnologiýalary göz öňünde tutýar. Bu ýerde baýlaşdyrylan kaliý hloridi guradylandan, külkelenilenden hem-de gaplanandan soň hiliň ýokary bäsleşige ukyplylyk derejesine eýe bolar.
Taslama amala aşyrylanda hem-de önümçilik guralanda daşky gurşawy goramak meselesine aýratyn üns berildi. Degişli işler ýerine ýetirilen mahalynda, gaty we suwuk galyndylar emele gelýär. Olary ammarlara ýerleşdirmek hem-de topragyň şorlaşmagynyň, ýerüsti we ýerasty suwlaryň minerallaşmagynyň öňüni almak üçin duz ýygnaýjy hem-de galyndylaryň saklanylýan ýeri göz öňünde tutuldy. Olaryň gurluşygynda öňdebaryjy çözgütler we tehnologiýalar ulanyldy. Ekologiýa kadalaryny berjaý etmek maksady bilen, kärhanada tozany we gazy arassalaýan netijeli hem-de döwrebap ulgamlar ulanyldy.
Topragy gurplandyryjy önümçilik boýunça Garlyk dag-magdan baýlaşdyryjy toplumy üçin energiýa, suw, gaz üpjünçiliginiň kuwwatly binýady ulanyldy, toplumyň çäklerinde häzirkizaman inženerçilik-ulag aragatnaşyklarynyň we düzümleriniň giň ulgamy çekildi. Hyzmat edýän işgärlere ýokary öndürijilikli zähmet çekmekleri, dynç almaklary we durmuşy üçin ajaýyp şertler döredildi. Tämiz naharhana, durmuş toplumy, lukmançylyk merkezi, türgenleşik geçmäge niýetlenen we beýleki enjamlar bilen üpjün edilen bedenterbiýe-sagaldyş desgalary, sport meýdançalary işçileriň ygtyýarynda.
Prezidentler Gurbanguly Berdimuhamedow we Aleksandr Lukaşenko taýýar önümler ammarynyň ýanynda saklanyp, kaliý dökünleriniň ilkinji tapgyrynyň iberilişini synlaýarlar. Awtoulag serişdeleri—uly ýük göterýän maşynlaryň 10-sy dag-magdan baýlaşdyryjy kärhananyň önümini içerki sarp edijilere ýetirerler.
Obasenagat toplumynda uly islegden peýdalanylýan dökünler ýüklenen, ýokarsynda Türkmenistanyň Döwlet baýdaklary parlaýan awtoulaglarda “Ýurdumyzda öndürilen mineral dökünleri — ilkinji kaliý duzlary halkymyzyň rysgal-berekedidir”, şeýle hem kaliý dökünleri ýüklenen we ekerançylyk meýdanlaryna tarap gönügen awtoulaglaryň beýleki tapgyrynda bolsa
“Ýurdumyzda öndürilen ilkinji kaliý dökünleri bol hasylyň bereket-çeşmesidir” diýlen ýazgy bar.
Dökünleriň şu görnüşi ýurdumyzyň ekerançylarynda uly islegden peýdalanýar we obasenagat toplumynyň, onuň ekerançylyk pudagynyň netijeliligini ýokarlandyrmaga ýardam eder. Munuň özi ylmy çemeleşmeleri we häzirki zaman tehnologiýalaryny ornaşdyrmagyň esasynda ýurdumyzy senagatlaşdyrmak boýunça wezipeleri çözmäge toplumlaýyn çemeleşýän milli Liderimiz Gurbanguly Berdimuhamedowyň oýlanyşykly ykdysady syýasatynyň aýdyň netijesidir.
Şol wagt Kelif demir ýol menzilinden Garlyk kaliý dag-magdan toplumyna çekilen demir ýol şahasy arkaly goňşy Owganystana kaliý dökünleri ýüklenen otly ugradylýar. Bu himiýa önümini ýurdumyzyň hem-de daşary ýurtlaryň sarp edijilerine ýetirmek üçin Türkmenistan ýörite enjamlaşdyrylan wagonlaryň 380-sini satyn aldy.
Dökün ýüklenen bunkerlerde “Türkmen halkynyň adyndan dost-doganlyk owgan halkyna” diýen ýazgyny okap bolýar. Hoşniýetli goňşuçylyk gatnaşyklarynyň ösdürilmegi hormatly Prezidentimiz Gurbanguly Berdimuhamedowyň daşary syýasy strategiýasynyň esasy ýörelgesidir. Täze mineral önümler Owganystanyň gaýtadan dikeldilýän oba hojalyk pudagyna uly kömek bolar.
Umuman, täze ägirt uly himiýa önümçiliginiň ulanmaga berilmegi diňe bir ýurdumyzyň oba hojalygynyň kaliý dökünlerine bolan isleglerini kanagatlandyrmak bilen çäklenmän, eýsem, önümiň aglaba bölegini (ýylda 1,2 million tonnadan gowrak kaliý hloridini) daşary ýurtlara ibermäge mümkinçilik berer. Bu önümleri esasan hem Günorta – Gündogar Aziýa ýurtlaryna ibermek göz öňünde tutulýar. Olaryň hatarynda kaliý dökünlerini köp möçberde alýan Hytaý we Hindistan bar.
Döwlet Baştutanlary önümçilik desgalary bilen tanyşlygyny tamamlap, dikuçarlarda Türkmenabat şäherine tarap ugradylar.
Lebap welaýatynyň merkezindäki howa menzilinde türkmen we belarus Liderleri mähirli hem-de dostlarça hoşlaşdylar. Prezidentler türkmen-belarus gatnaşyklarynyň mundan beýläk-de üstünlikli ösdüriljekdigine ynam bildirip, Türkmenistanyň hem-de Belarusuň doganlyk halklaryna abadançylyk, parahatçylyk we ösüş arzuw etdiler.
Belarus Respublikasynyň Prezidenti Aleksandr Lukaşеnko bu ýerden Minskä ugrady. Milli Liderimiz Gurbanguly Berdimuhamedow Aşgabada ugrady.
2017-nji ýylyň baharynyň ilkinji aýy, gürrüňsiz suratda, ägirt uly iň döwrebap senagat merkeziniň we täsin inženerçilik-ulag aragatnaşyklarynyň açylmagy bilen Lebap welaýatynyň hem-de tutuş ýurdumyzyň taryhyna altyn harplar bilen ýazylar.
Ýaňy-ýakynda, şu ýylyň 7-nji martynda Türkmenistanyň hem-de Özbegistanyň Prezidentleriniň gatnaşmagynda baýramçylyk ýagdaýynda ukrain hünärmenleriniň gatnaşmagynda Amyderýanyň üstünden gurlan Türkmenabat— Farap awtomobil we demir ýol köprüleri ulanmaga tabşyryldy. Bu gün bolsa Türkmenistanyň we Belarusuň Baştutanlary kaliý dökünlerini öndürýän kuwwatly kärhanany ulanmaga tabşyrdylar.
Bu möhüm desgalaryň Lebap welaýatynyň we tutuş Türkmenistanyň mundan beýläk-de durmuş-ykdysady taýdan okgunly ösmeginde möhüm orun eýelejekdigi şübhesizdir. Daşary ýurtly hyzmatdaşlar bilen şeýle desgalary gurmak boýunça iri taslamalaryň amala aşyrylmagy milli Liderimiz Gurbanguly Berdimuhamedowyň durmuşa geçirýän syýasatynyň ählumumy abadançylygyň we ösüşiň bähbidine giň halkara hyzmatdaşlyk ugruna gönükdirilendigine aýdyň şaýatlyk edýär.
Biraz wagtdan soň, döwlet Baştutanymyzyň uçary Aşgabadyň Halkara howa menziline gondy. Bu ýerde hormatly Prezidentimizi resmi adamlar garşyladylar.
Soňra milli Liderimiz paýtagtymyzyň Halkara howa menzilinden barýarka, ýolugruna köp zolakly döwrebap awtomobil köprüsiniň ýanynda saklandy. Bu ýerde döwlet Baştutanymyz Aşgabat şäheriniň häkimi Ş.Durdylyýewiň haýyşy boýunça şäheri ösdürmegiň meýilnamasyna we birnäçe desgalaryň taslamalaryna, ýol-ulag düzümine degişli çyzgylara garady.
Hormatly Prezidentimiz Gurbanguly Berdimuhamedow görkezilen taslamalar, çyzgylar bilen tanşyp, olara birnäçe bellikleri aýtdy we degişli düzedişleri girizdi hem-de ulag-aragatnaşyk we durmuş düzüminiň Aşgabadyň doly derejeli durmuşyny üpjün etmekde möhüm orun eýeleýändigini belledi. Paýtagtymyzyň mundan beýläk-de ösdürilmegi bildirilýän ýokary talaplara laýyklykda hem-de ýurdumyzyň baş şäheriniň ösüşiniň geljegini nazara almak arkaly amala aşyrylmalydyr. Şunuň bilen baglylykda, milli Liderimiz häkime anyk tabşyryklary berdi we täze gurluşyklardaky işiň hiline hem-de desgalary ulanmaga bermegiň möhletleriniň berjaý edilişine berk gözegçilik etmegi tabşyrdy.
Bu meselelerde toplumlaýyn we çuňňur oýlanyşykly çemeleşme zerur bolup durýar. Şunda ähli zatlar – ýokary halkara ölçeglerine laýyk gelýän gurluşyk işleriniň hilinden başlap, ekologiýa hem-de ýanaşyk ýerleri abadanlaşdyrmaga çenli ähli meseleler göz öňünde tutulmalydyr diýip, milli Liderimiz aýtdy. Şunuň bilen baglylykda, döwlet Baştutanymyz Gurbanguly Berdimuhamedow ähli desgalaryň paýtagtymyzyň ýaşaýjylary hem-de myhmanlary üçin oňaýly şertleri döretmelidigini we bezeg babatda şäheriň binagärlik keşbi bilen ajaýyp sazlaşygy emele getirmelidigini nygtady.
Türkmenistanyň Döwlet habarlar agentligi